url: =Solkha tang nuai ah Tedim khuapi (13) ~ Hau Za Cin :: ZOMI DAILY\nposted on 28 January 2015 at 4:59 pm Lomkholna: Article, Hauzacin\nTedim ka nusiat ni ding zingkhua hong vakzo ahih manin ka van teng ka domkhia a, ka ciahna ding mawtaw nai 6am a hong tung ding ngak in innkatau ah ka khuadak uh hi. Tonsim leh Tonzang lamkabom lampi gei lian ah meiphual kisep in kuang luahluah a, a gei ah mei awi mi 7 ding khawng kiho lulu uh hi. Zotaang Bus khawlna leh ngakna mun ahih manin amau Zotaang Bus tawh Kawlpi pai ding hi in ka um hi. A sawtlo in Tonsim lam pan mawtaw hong tung ziahziah a, van a khop teek un pua in a tungah mite tuang venvan lai hi! A mawtaw nungzangguh kham tak in ka um hi. A pei bang kipei valval zolo in kipei diakdiak leh kilawm kasa hi.\nZogam mualtung vui leh buan lak ah hong tungtung thei cih pen a lamdang hi a, mihing sangin thahatzaw ahihna kimu mahmah hi. A sawtlo in Tedim khuasung lam pan Kawlpi lam zuanin ekleiza (fertilizers) pua mawtawpi nih hong tai phei leuleu a, a mawtaw mei vak pempam in hong ging phei dapdap hi. Zotaang Bus ngakte lah a mei uh tum deuhdeuh in khua lah vak siang deuhdeuh ta ahih manin ko tuanna ding ka mawtaw uh zong hong tung phei pah dingin ka lamen uh hi.\nMawtaw ngak kawmkawm mah in hong kha dingte tawh ka khuadak uh a, khua vak siangpianta cih ciangin iPhone 4S lakhia in camera tawh maan ka zaih kawikawi a, khuasung lamdung ka ciahsan pah ding ka zaih kawm in GZA Khawmpi a puankhai (banner) zong ka mu kawikawi hi.\nLamgei a suanggawina mawtawpi leh inn hoihnono te hong kidawk siang mahmah ta cih ciangin ka mawtaw tuanna ding uh hong tungin ka van teng uh ka guang pah uh hi. Kawlpi pana sun nai 11:00 a lengkhia ding vanleng delh nuam ka hih manun nai 6:00am a pai ding pen nai 6:10am bang hong himan ta a, ka lungsim in ka kinawh pian mahmahta hi. Hong kha khempeuh te tawh khut kilen in, thungetna leh lungdam kohna tawh ka kikhak khit uh ciangin mawtaw hingsak in ka dingkhia pah uh hi.\nLeilum Sikha Mulo:\nLeilum khua ka taitoh laitak un ka mawtaw uh a mai zawlpi kitansa, zan a bawl uh pen kho lo, kiplo in kiliing luapluap zel ahih manin ka mawtaw hawl uh Pa Kap in, “Bawl pak ni” ciin hong khawlpih a, workshop neipa zong na zingtho lian, a lawmnu zong innkatau ah zing zuntha na dingto lian, a maiphiat laitak, a tapa innsungah mei gei ah mei-awi in a tu bilbel ka tuakto uh hi. Pa Kap leh workshop neipa in ka mawtaw uh bawl a, “A sawt diam?” ka cih leh “Sawt lo ding,” ciin hong dawng hi. Nai khat dektak hong sawtto in nai 7:00am pawl in ka taikhia kik thei pan uh hi.\nTua sungin bel inntekte ningzu um mei geia kitung ‘tuk nih bel’ acihte uh, a inn bang ah kisuang “914: ZOMI”, Sailing, Hei, Thangmual dawna zing nisuak laitak, leh ka tuanna uh Pa Khai mawtaw tawh maan kila man ka hih manin ka lungkim, ka nuam veve hi. Ahi zongin nai 9:30am peuhmah in Kawlpi kitungnuam ahih manin nawhsa a taai kul sa in ka tun manloh ding uh lau kawm, lah cih theih dang om tuanlo in ka patau sim mahmah hi. Vanleng lap kei leng ka vai tampi kipelh dinga, vai tampi sai kik kul ding ahih manin lungsim thungetna tampi ka nei hi.\nPasian huhna tawh leilum sikha lah mulo, a thawm lah zalo, a ham lah zalo ka hih manun muizang takin ka mainawt thei zel thei uh hi! Lampi ah suanghuum kiphah phei zihziah ahih manin Sezang khuakhung to khawng ziiit ciin ka tai theilel uh hi. Vasate zong zingtho tung ahih manun lamgei khawngah lengsuk lengto nailo in lamgei a singkung khawngah tu hithiat lai uh a, khuadam, khuavot pian ahih manin amau zong tangngawh ngamlo uh hiding hi. Zomi te teen cilna Ciimnuai paina lam Saizang lamkabom khawng ka tai kheng vangvang uh ciang ngaihsutna hong tuam hanhan sam hi. Pai kik cianga ka muhnop gam, ka zuihnop lampi ahi hi.\nDimpi khua khung phei khawng ah khuamui kai ciuceu in a khang kuamsung khawng meii kaai ciciai in khua kidak theilo a, pat pho mah bangin na pak viatvuat a, zangtam bangin na kizalh didia hi. Sozang tun toh ding ciang luidung ah tui dawna vak kiaukiau Luivavom leh Lailen te na tawn keetkeet uh hi. Mawtaw lampi bawla nasem lamgei a giakte zong na zingthota uh a, lamgei ah tui keu tawh suak in a ha peuh na nawt zangzang uh hi. A zi te uh zong a giak pawl om a, naungek khawng zong om in kap vangvang hi. Anhuanna meikhu lah a giahna uh sikdaalpek leh tuipuan kikhuhna kawm pan hong zamto ngeingai hi.\nThangdung ah Maan Kila:\nSozang ka tun uh ciangin khuasung ah vanzuak leh lamgei ah van kizuak kigualto zeizai a, mawtaw khawlsak in a lei man bel ka hi kei uh hi. Vok leh Kel leh ak khawng zong vak khia in lamgei ah pai laanlaan uh hi. Khuasung – lamsak lamkhangah inn kilam ahih manin khuapi sunga inn kikal a mawtaw tawh vak mah tawh kibanga, to tai zalzal in a khuakhung ka tungto pah uh hi. Khuamual ka suah uh ciangin zingni suak in Thangmual dung teng na sawi kap hihiai in phalbi lai nisuak bangin na neem dildial a, hong lungzuanhuai mahmah hi. A mual lah singkung po lo in kiak leh tuallo bek na eng dihdiah hi.\nSozang khua pen nitumna lam mualpangah om ahih manin nisuak in kap pah lo a, amau khua pan nisuak mu dingin mualtung kikahto in Kawlpi lam tuaksuk nadingin mualdung kantan in a lehlam ah kituaksuk deudeu hi. Mualtung ka tuntoh lian uh ciangin mawtaw khawlsak in “Hih lai peuhmah maan kizaih kei leng kisik ding hi hang” ciin ka kumkhia uh hi.\nMualdung saupi va zui phei in hoihsa lua ka hih manin nakpi ka awnggawp hi. A gal bang kithawn zezen in ging vangvang sam hi. Ahi zongin huihvot nung hat lua vangvang ahih manin sawt ka om ut kei uh hi. Maan kizaih mengmeng in lopa hing dipdep leh kiak no mikmekte zingsang tui tawmtawm pia kawikawi in ka paisan kik uh a, a mualdawn zong ka ento uh a, ahi zongin ka kahto man kei uh hi. Pai kik cianga dingin ka koih mai hi.\nNgeisok pakkang mu khata!:\nThangdung hoihna maimit suan pheiphei in ka khuadak kawmkawm uh a, singkungte hoih in pakkungte zong hoih mahmah hi. Ngeisok paksan leh pakkang zong na pak phei kawkawi ahih manin a kigengen ngeisok pakkang a mu ka hita hi! A maan bek ah ka muh pen tuni 18 March 2014 ni in a takpi in ka mittang tektek tawh Zogam mualhoih pen dungah ka muta hi. Topa ei dingin hoih mah si!! Lampi lah coal tar (suangmeihol tuivom) kizut phei khinta, Kawlpi dong, ahih manin mawtaw lah kisiing nawn seselo, lampi lah gol zaw ahih manin kinawhtai theita hi.\nAkluai ah bawngnawi khum haipi khat dawnin ka khawl uh a, ankam limci mahmah lom 7 ka lei khit uh ciang sumkhek laklawh ahih manin thawhbat tuun thum ka behlap vet a, Kawlpi zuan in ka taai kik vangvang uh hi. Lamgei ah Sial, Bawng, leh ak te na gamta leihleih uh ahih manin Zomi te khua hi cih kitel mahmah hi. Tai suksuk in lampi ah Kawlpi pan hong taito Zotaang Bus leh adangdangte ka tuak panpan ta uh a, “Haimual Mawtaw” te zong ka tuak suksukta uh hi.\nTaingen tungsuk in Zogam leh Zomi khuate nusia suksuk in Kawlpi ka naih suk deuhdeuh uh a, lampi ah suanghum sunga nasemte lah nasep kipan dingin mei na sem panpan uh a, nasep na ding tu leh temte na lakhia in na mabung panpan uh hi. Pelh suk mengmeng in Zogam huihsiang lah kinusia deuhdeuh a, nisuak lah sa pianpianta ahih manin ihmut suak simsim hi.\nLamgei a vaupak kang zeizai leh kuangkuah pak san hilhialte leh suaklu kung pote ka et suksuk kawm in paknamsia (a pak nuaiin namh leng mit pan khitui luangsak ziahziah) pak khawng zong ka mu suksuk hi. Ka deihzah in vasa ham tam zaklo ka hih manin ka lung bel nuam mello hi. Vasa te ihmut lah hun hinawnlo, singkung lopa a tam hang singgah a bop dinguh omlo a vasa zusa tamlo hiam, ahih kei leh kivai kibeng mangkhinta hiam cih hong ngaihsunsak hi.\nKawlpi khua kidawk in lamsak lamkhanga kisuan Dolsing kungte zong a nah uh keu in pulh diahdiah a, ko zong Kawlzang ka tungsuk hiaihiai uh hi. Lampi ah Nahtang khil 4 lei in zuntha in ka khawlpak uh a, zingsang nai 8:45am hita hi. Nai 9:30am a Kawlpi vanlengtual tungman ding hanciam ka hih manun Zogam leh zanggam kigamgi ka tunsuk uh ciangin nai 9:05am hita a, Kawlpi University kongmai ka tungsuk uh a, taisuak in Singunau, Tahan, Kawlpi, ka tun uh ciangin zingsang nai 9:30am sat nailo hi!\nTedim Leilum pan nai 7am a ka kipat khiat uh zingsang nai 9:30am in Kawlpi vanlengtual a tungsuk ka himawk uh hi.\nVanlengtual delhsuak ding, vanteng ap dingin tua khit ciang vakkhia kik ding ciin ka sawm uh leh Leipi lei ah galkap a dimin na kigual uh a, tua lampi tot phallo in a nawllam pek ah ka pelh uh hong kul hi. Ulian khat pai ding ahih manin tua lei ah kuamah paiding a phallo na hi uh a, ka ciahkik lam uh ciang na kihongta hi. Ka pelh kawm un ka sunghpa Pa Cin Lian Thang Valte leh a tanu Mawmawi 7months Kawlpi Zatopi ah cina a lumcip ka va veh a, amau gimpian uh ahih manin oxygen khawng na kithuah liapluap hi.\nKawlpi Zato ka hawh ding laitak un Sagaing leh Maguai Division ah Health Director in zato en in a pai laitak ahih manin galkap tampi mah in lampi na khaktan leuleu a, zato sung nangawn hong lutsak lo taleuleu uh hi! Huiha!! Gamdang khawngah uliante zato a pai hang cinate ading, mipi adingin a dongkholh in omlo mah hiven maw cihcih bek in om hi.\nVanleng lap lua liang leuleu: Ka tuanna dinguh vanleng Air Bagan pen ka ticket tungah sun 11:00am in Kawlpi – Zangkong leng dingin kigelh hi; tua man mah a zingtunga Tedim pan Kawlpi a delh ka hi uh hi. Ahi zongin Kawlpi vanlengtual ka tun uh ciangin a nasemte zong na tung nailo uh hi. Kongcingpa in, “Nasemte zong hong tung nailo a, noh tuanna ding vanleng bel hong tung pak nailo ding hi,” hong cihsan ziau hi! Kileh kik in Lia Muangnu tunna pite kiangah ka khawl uh hi.\nKawlpi khuapi hausapa Kawlpi Mayor pa inn pan Air Bagan office hong hopihsak uh a, ka vanleng uh nitak lam 12:30 P.M. ciang hong tu ding, tua zawh nai khat 1:30 PM in lengkhia kik pan ding ciin hong gen uh hi. Vanleng lap lua ka hizen uh hi. Vanlengsung ka lut taktak uh ciang ka tuanpihte un zong Tedim pan hong delh uh na hi a, amau bel vanleng tun hunding thei uh ahih manin zingann nek khit nai 9am pawlin Tedim pan hong paisuk pan uh hi.\nTheihlohna gam ah bel gamtat dan a kikhial thei mah himawk ei, ahi zongin a hun lapa pai hamtang pen kikhiallo hizaw.\nSia Do Kham zi leh tate tawh tuang khawm: Ka gelkholh uh zong hilo, ka kiciam uh zong hilo, Sia Do Kham zi Add leh a tanu Mary, a tapa Joshua tawh ka tuangkhawm kha uh hi. Vanleng ngakna sung ka lut uh ciangin amau zong hong lut uh a, “Eh! Noh lah na himawk vua,” ciin ka kikhutlet keei uh hi. Sia Peter Mangmu, Sia Do Kham naupa tawh hi in nuamtak in ka kithuah thei vua, Mandalay ah vanleng khekna ah nai 3 sung mah vanlengtual ah coffee dawn kawm, anne khawm thei ka hih manun ka nuam mahmah hi. USA pek pan GZA Khawmpi delh a hong leng vangvang uh hi a, gim mahmah, tawl mahmah, ihmut zong cim manlo in a kileh pah thethu uh hi.\nA tate sangkah lai ahih manin a tuate mah delh kik kul in a ciahpah uh hi a, lunglenna leh khuangaihna tampi a om hangin Topa in hong gualzawhpih hi. Tedim ah GZA Khawmpi sungin lasakna, thugenna leh laamna cihte hong nei thei uh a, gam thupi a om cih mah hong picingzaw in inn lama om Zomi te mah kinehno zaw hi. Khatvei bek Tedim ah ankuang kiumkhoppih man leh ka cihcih pen Mandalay vanlengtual ah hong lem bilbel ahih manin ‘Topa Gelna Mah Hoihzaw’ ciin ka lungdam mahmah hi. Cidam takin ka paikhawm uh a, Zangkong vanlengtual pan amau dawnte tawh a kimuh dong uh ka kithuah thei uh hi.\nKa lamet hetloh Japan ka zin laia Nu Haukhek te inn ah ka kimuhpih Zolai sin Tg. Thang Hau Lian @ Kosei pen Tedim hong zinto in GZA Khawmpi hong siimto a, amah hong tonpih Lianpi tawh zong hun nuamtak ka zang thei uh hi. Zomi te khawmpi hong uap, hong siim kha Japan pan Zokam pau thei, Zolai gelh thei Japan mi khat nei hihang cih mangngilh kei ni.\nAmah zong a PhD na zo a, zi na nei in, nasep na nei a, tu in zong Zogam ah banglam khantohna semkhawm ding i hiam ciin ngaihsutna hong a nei ahi hi. Ei thupi ikisak mahmah laitak in zong mite in zawng hong sa mahmah, hong pattah nuam lai mahmah hi, cih hong phawksak hi. Tua in Zomi te dinmun pen kikimlo hi, cih hong lak hi. Amah tawh, Sia Do Kham innkuante tawh Kawlpi pan Mandalay, Zangkong ciang ka tonkhawm thei uh a, hun nuam ka zang thei hi.\nZangkong vanlengtual ah Asia Pacific Region ah Tchoukball Federation ah Vice-President a sem Pa Do Khan Khup, Myanmar Football League ah kimawl Chin United ah zong Chief Executive Officer a sem in hong nadawn a, cidam takin ka pai lam zong hong dawn khin, tuan ka ciahlam zong hong dawn leuleu hi. Ka tunna ah hong kha in ka kisap a om hiam ciin hong donga, ka lungdam mahmah hi. Zomi khempeuh in itheih dingin a sawtlo in amau tchoukball team te Singapore ah Asia Pacific Region kidemna ah hong pai ding uh hi. Thungetna ah phawk ni. Gualzawhna bek hilo in Topa makaihna leh lamlahna tawh a kalsuan theih nading un. [Tchoukball banghiam cih na theihnop leh:\nBest of tchoukball – European cup 2011\nZangkong ah zan khat giak in cidam in Singapore ka tungkik hi. Ka kuanlam sangin ka ciahlam lungdamna leh thupha tampi, ngaihsutna thak tampi tawh ka ciah hi.\nZogam khuapi Tedim a mu bek ka hi kei a, a ngaihkuaisa in a ciahsan ka hi hi. Tedim nopna leh a khuasung kidawh dan a nopci ka muhte hampha ka kisa hi. Khaliik laitak, khavak laitakin hauzacinva zin kha sese ka hih manin zong ka hamphatna hong behlap hi. Zomi vive na om in, Zokam vive kipau in, Zola vive kisa a, Zogam huihkhi hong langin Zogam pan piang anteh mehteh mehgahte ka va ne hi. Zomi van lui, Zomi ngeina vante va mu in Zomi tangthu sungah a mangngeilo ding sanginn, zato inn, tualpi, biakinn, mun leh mual te ka va sikkha hi.\nZomi ulian tampi tawh kimu in kithuah in kikhawl in ka va tukhawm kha a, angtang leh hampha ka kisa semsem hi. Zomi te nekzonna pawlkhat va mu in zingvai nitakvai hawmzia te ka va mu a, khantohna in hong pelhlo hi cih ka tel sinsen hi. A tamzaw khanglai leh khangnote khua ah omlo in mundang, gamdangah lengkhia khin ahi maitam aw ka ci hi. Khangno a tamzaw pen numei lam hizaw pian hi. Gen ding tampi omlai…\nGen zawhloh lungdamna leh phawk kikkik ding hunpha leh hunnuam va zang kha ka hih manin ka lungdam ngiat hi. Gelhgelh ni cileng bei paklo ding ahih manin mailamah thulu tuamtuam tawh zomkik zaw ni. Ka lungdam. Z = Zomite hanlungciam, khangto diam! Topa in hihciang hong tonpih hi. Hau Za Cin\nPrevious: Thai te’n Kawlgam ah Hospital nasia mahmah 2 lamding\nNext: A etlawm ABC…….. ~ Khat Thang\nA lamdang mahmah South Dagon (Yangon) Police Station


timestamp: atn

url: =Pilna maw hauhna, koi kisam masazaw hiam? ~ Dr. Dal Lian :: ZOMI DAILY\nposted on 22 August 2014 at 10:59 pm Lomkholna: Article, Education, Zomi\nNitumna lam gamte hau uh ih cih pen a mawk hauh uh ahi kei hi. A pil man ua hau ahi uh hi. Japante, Korea a hauhna uh a pil man uh ahi hi. A pil manun a gam ua piangte mite’ deih theih ding kizatna tam nei dingin hong bawl uha, tuate leitung bup in ih lei ciangun amau hau seemseem uh hi. Ei gamah zongh gamlaka na omte ih theih nai loh man hi kei leh ih gam hauh sak nading hong pe thei om mahmah ding hi. Kawlgam bang a gam sungah na hoih nono tampi piang hi. Singkung hoih tampi piang hi.\nGeentehna in: Dol kung khat $100 banga a zuak khiat pen uh a zuakna gamte’n van zat tuamtuam adingin hong bawl uh ciangin $ 1000 man suahthei uha, tuate pen mah Kawlgam mite’n lei kik thei hi. Pilna in pung sak hi. Pilna in hau sak uh hi. Tu lai-a kibawl leitung bup in a naak zat mahmah mobile handset khawng bawl nadingin raw material tampi kisam lo dinga, a bawl siamte’n sum tawmno khat tawh tampi ngah ding uh cihna hi. South Korea bang a neu mahmah hangin hih lamsang ah thupi mahmah ua, leitung bupa 17% khawng amau bawl bang ih cih ciangin a sum ngah ding daan uh tuat zawh hi lo hi.\nS. Korea te van bawl tampi mahmah USA gamah zongh kizangh zihziah ahih manin, amau zongh ki-aangtang sak uha, kiphat sakpih uh hi. USA bang tawh kilevel pian uh ahih manin, USA tung masasa teen sawm tuan lo ahih manun, visa khawng haksa lo takin ngah ziauziau uh hi. Kawlgam khawng, India khawng, Bangladesh, Pakisatna, Srilanka pana paite bel a tung masasa teen sawm pian pahpah ih hih manin, visa ngah nading haksa mahmah hi. En le hangh, mipil tamna gamte gam hau hi mai uh hi.\nAmau kiangah a piang diak hi lo-a, a piang bangbang, a piang sunsun na tuamtuama a bawl theih manuh ahi hi. Africa khawmualpi bup ah bangmah piang lo ahi tuan diam? Piang hi. Ahih hangin a gam neitute a pil loh manun a piang lo bang hi. Ei gamah zongh a piang lo hi lo ding hi. Ih theih nai loh man hi kha ding hi. Ei gam pen lo khawh nading mun bang hi leh a kivaat nai lo hi-a, a lei hoih mahmahna mun hi kha ding hi. Bangzah hong piang ding hiam cih a kisuut zo nai lo hi. Ih mabaan limci kha ding hi.\nMikaangte’n bang dinga leitung bup phial na uk uh hiam? A tam man hi lo hi. A pil man, a khantoh masak man uh ahi hi. Namdangte’n teipi tawh thaltang tawh gaal a do lai un amau thau hoih nono tawh gaal na do ta uh ahih manin, Asia gam bup phial a khut nuai uah hong koih uh hi.\nIndia gam khawng hong uk lai un, mikaangte khat in India mi a tul vaal banga hong uk hi uha, kinaak kihtaak mahmah hi. Ei zongh amau pil bangin na pilin amau bawl theih bang na bawl thei kha lee’ng ih ki-uk sak zenzen diam? Mikaangte’n hong uk lai-un ih gam pana na hoih teng amau gamuah pua uha, ei hauh saknateng amau hauh sakna suak hi. Pilna a neite mi hausa, mi nuamsa hi mai hi.\nTu mahmah nangawn in zongh pilna nei-a IAS, IPS leh dinmun saangpipi neite’n kumpi’ hausakna pen tui zatin zangh ziahziah uh hi. A vaak suk a vaak tohna a khualzinna khempeuh uah kumpi neihsa zangh uh hi. Ei dinmun saang nei lote, pilna saang nei lote’n kumpi neihsa ih zatpih thei kei ua, ih zinsuk ih zintoh na khempeuh ei sum tawh kipai ahih manin, haksapi takin ki-oma, hotel hoih khawng, an lim khawng, tuannna nuam deuh khawng ki zangh kha lo hi. Pilna in hauhna leh thu neihna hi. Pilna zong masa phot ni.\nHauhna pen a omsa hi-a, pilna pen zonna tawh kingah ahi hi. A pilsa kuamah om lo hi. Mipilte’n a kiim a paam ua nate pholhkhia in a etlawm leh kimanna nei-in hong bawl uha, mihau hong hi mai uh hi. Pasian in leitung a bawl lai-in, mun citeng ah leisung sumpiangte leh van thupi tuamtuamte tawh a bawl hi-a, ei gam khawngah zongh hauh sak theih nading na tampi om mai thei hi. Pilna nei phot peuhmah lee’ng, gilkial dangtaakin kipuuksi lo ding hi.\nIh gam ua singkungte bang hiam bawl nadinga zat theih ding tampi om ding hi. Lopa ci tuamtuamte zongh kimanna nei om ding hi. Geentehna-in, nahtang kung panin bawngnawi bang daan kingah thei a, a gahte a minsa-a kikeu sak, a min nai lo-a kikang keu, cihte oma, a kung pen puanin kigaan thei hi. Ih gama om singgah tampite pickle khawnga bawl theih ding om ding hi.\nBang hanga USA gam hi zahtaka hau a hi daim? USA te thusim khat in gamdang mi ahih hangin pilna leh siamna nei khat ahih naaak leh vias pia-in USA ah na seem sak, teeng sak uha, tua mipilte hangin USA khangto to hi. Hau seemseem uh hi. Leitunga mipilteng kituah khopna gam hi-a, tua teng in ahih theih zah ciatun na a sep uh ciangin gam hau mahmah khat hong suak hi. Tu laitakin ei gam ah zongh mipil, mi siam, tu-a zah tampi pha le hangh tuate’n lampi tuamtuam panin hauh sak nading hong mukhe ding uha, mi hau hi lel ding hi hangh.\nKimbawi’ Pa’n, ih Zogam a khua neute heu seemseem hi a cih pen maan ka sa hi. Manipur a singtaang mite a heu phial leh zongh Lamka zaanga hong lal suk, hong peem suk hi uha, Lamka zaangah Zomi kibehlap suakin Zogam bup etin kiamna om lo, punna om lo suak hi.\nAhih hangin, a dhhuai mahmah khat in Kawlgama ih Zogam ah mi heu a cih in heu a, gamdanga peem khia vive ahih manun, mi kitawm hi. Tu-a bang ngen-a ih om uh leh Zogam ah mi om loh hun hong tun khaak ding lauhuai hi. Tawm khat teitang a kisateng, mi laka om thei ning a kiciteng, khangno thahaat dingteng, sum thalawh dingin gamdang pai ding bekbek kingaihsun mawk hi.\nTu lai-in pilna saangin hauhna bek bek thupi she lua ih hih manun ih gamun khantoh lam manawh lo hi. Mite a khantoh lai-un eite kikiam seemseem ding bang hi. USA, Canada, Germany, Australia, New Zealand cihte ih tun theih na’ng ahih khaak leh ci-in nungaak tangvaal, a khangno a khanghaam dongin Kawlgam nusia-in mi gamah sila, mi naseem, misimmawh khawngin va ki-om hi. A neu a lian, pilna nei lo, saang kah ngei lote nangawn Malaysai gam kipai hi. Tu-in Malaysia ah Zomi a kicite guak 50,000 vaal bang om ding hi kici hi.\nHih mite mi vaakvaai a suah khaak ding uh lauhuai hi. Gamdang tun nop man bekbeka, Refugee dinmuna Delhi-a om mi bangzah pha hiam? Kumpite mawk vaak ngaakin inn neuno khat sungah kum 3 kum 4 om uha, a hun hoihteng uh a bei mang sak suak uh hi. Ih gam uah zongh kivaak nading om lo hi lopi. Mihing pen social being hi hangh-a, mi tampi ih teen khop ciangin ei a teeng khawmteng hang mahin kivaak nading lampi tuamtuam hong om mai hi.\nIh Zogam a nuam theithei dinga puah ding, zuun ding ci lo-a, a nuamsa, a kizuunsa migama va teen sawmna pen KHELPILNA khat ahi hi. Ih minam adingin manthanna khat hi. Cimang dinga kisa hi le’ng kilawm ka sa hi. Gamdangah ih pai zuahzuah uh pen nuamhuai het lo thu hi. Ih Zogam uh nusia-a piakhia mi a tamzawte Zogamah hong ciah nawn lo ding uh ahih manin dahhuai ka sa mahmah hi.\nTaanglai Israelte zongh gamtengah kikhen thaang uha, kuama theih tham cing lo-in a bei mang uh hi. Zomite zongh gam tuamtuam ah kikhen thaang mang gawp ta hi. Kua’n hong gawm kik ding hiam? Kua’n hong kaaikhawm kik ding hiam? A zuatna gamte ah zung kha-in inn kip lo kip nei ta ahih manun, tua mite’n ciahkik ding lung ngai zo nawn lo ding uh hi. Zomite adingin supna lianpi khat suak hi.\nZomite pen koikoi ah ta lua, nuamsa lua ih hih manun ih tunnana ah khaw sak sawm pah hi hangh. Tuma kum 20 lai pawlin ei mite USA a va tun uh ciangin na seemin, sum kholin inn lamah sum khaak uha, khawpite ah inn nei kawikawi uh hi. Tu hun ciangin gamdang tung masasa a tunna gamgam uah kikhual uha, inn leh lo nei-in, zi leh ta tawh om ahih manun, a khua lui, a nu leh a pate, a sanggamte a khual zo kuamah om nawn meel lo uh hi. A milipin gamdang tung tampi a ki-om khit hangin ZOMI adingin a phattuam luatna kimu nai lo hi.\nTedim, Tonzaang, Cikha, Haaiciin, Kaapteel, Laitui, Tuithang, Anlangh, Thuklai, Kawlpi, leh mun tuamtuamte panin gamdanga om mi tam peetmahin kitam ta napi, hih munte ah inn thak, building hoihpipi cihte kimu tuan lo hi. Gamdang a tung zo mi ih tam bangin ih khua ih tuite uh puah hi henla, mit a muhin khangto hulhul henla, paak singseng leh mite’n hong ngaisaang pan ding hi.\nGamdang tung masasa a mangthang, sumkuang tuili khiat bang kihi ahih manin Zogam adingin supna leh manna lianpi khat a suak hi. Punjab gama Ludhiana khawpi ah inn simah gamdanga om mi khat leh nihta om hi ci uha, tua mah bangin Ludhiana khua pen a dangte saangin khangto zaw hi. Mite’n nuamsa uh hi. Mita muh theihin khangto uh hi. Mite 3 leh 4 kipawlin company phuan uha, tua company pen a mipihte’n hamphatpih uh hi.\nNihna ah gam leh nam itna kibat loh man zongh ahi hi. Mizote’n a gam uh keen bulomtang hi ta se leh ngaina uha, Kan Zoram nuam ci ci mai uh hi. A dangte’n bel ih gam nuam kei lua ci ci hi hangh. Mizorama om mite in ni khat in mi khat in Aizawl cih kammal zangh lo-in kam pau ngei lo kha ding hi. Aizawl pen suang mahmah uh hi.\nA lungsimteng uh Aizawl ah om hi. A neih a lam a gote uh a tamzaw Aizawl ah om hi. Mihing mahmah a lang saanga tamzaw Aizawl ah om hi. Aizawl ah inn neih sawm uha, a mun lemin lem ta kei leh inn lam uh hi. A neih a lamhteng uh tawh state budget teng tawh mimal inn hi-in, kumpi inn hi ta leh lam zihziah ahih manun, leitungah minam mangthang nawn lo dingte hi ta uh hi.\nAizawl khawpi sungah inn crore nga crore guk ciang man ding tam mahmah hi. Lakh 30 pan 50, 60 ciang man pen sim zawh loh phial ding hi ta a, khawpi khat nuntaaknateng in nungta ta uh hi. Sumbuukte amau aa, a zuakte zongh amau mah, ameetteng zongh amau ading mah, khantoh loh nading om lo hi.\nEi kiangah bel sumbuuk a meetteng vaaigam tung khin pahpah. Ei kiangah kizeek kha lo. Bang hangin Mizote hih zahtakin khangto uh hiam? Minam itna, gam itna a neih man uh ahi hi. A gam uah a teen man uh ahi hi. Zomite’n ih gam ih lei uh it taktak zo lo hi hangh. Ei innkuan in nuamsa peuh lee’ng cih tawh ki-omin mi laka om ding zongh phamawh kisa lo hi. Hih lungsim ih paihkhiat uh kisam ta hi.\nKawlgam context ah, Yangon leh Mandalay khawnga Zomite inn neihteng a man zah tawh Zogam ah inn kilam hi leh ih gaal et ciangin paak phinghphengh dinga, a lakah ih vaak ciangin, Topa hoih hi, Topa lian hi kici nuam ding hi. Manipur context ah, mun dangdanga Zomite’ inn leh lote ih Zogama kilam, kinei hi ta leh tu-a saangin a zah tampi-in hong etlawm dinga, mi zahtaakna ih ngah ding hi.\nManipur gam sung mahmah ah zongh mun dang ci lo-in, ih teenna munmun, Zomite omnana-ah a thupi thei penin lam ni. Ih gam puah ni. Ih gam uah teeng ni. Africante Africa ah teeng uh hen. Kashmirte Kashmir ah teeng uh hen. Malayalamte Kerala ah, Vietnamte Vietnam ah. Tua mah bangin Zomite Zogam ah ih teen ding uh ahi hi.\nPilna masak lo-a, sum bekbek ih masak, ih masuan uh leh khantohna hong tun lo ding hi. Gamdang pai nopna natna pen uang mahmah-a, ih gamah na seem nuam lo, sep sawm lo-in, mi gamah sila banga om phamawh ih sak loh pen hoih lo hi. Pilna zon sawm lo-a, Malaysia pai ding bek bek ih geen pen dahhuai hi. Ka saang naupangte khat, tu kum 2009 in Class VIII ah hong kah Peter Lianpi a kici khat in “Laisim nuam ke’ng, Malaysia pai nuam ingh,” ci mawka, pilna a thupizia leh pilna a ngah khit cianga a ut leh Malaysia a pai theihdaan ka geenpih hi.\nBlue Star Academy pana pawl 10 zo khat, Pune-a Symbiosis ah B.Com kahin a zawh nading kum khat in a sapin Malaysia ah va pai mawk hi. Symbiosis pan zo hi leh nasep ngah pah dinga, Malaysia-a saangin tamzaw kha lai ding hi. Mi dang khat B.Com zo ta, M.Com kah lo-in Malaysia pai-a, tu dong tua ci om lai hi. Nung kha deuh in numei khat Blue Star pana pawl 10 zo, Pune-a 11 simlai sum Rs. 60,000 khawng a bei khit nungin Malaysia pai ding ci-in hong ciah-a, tu’n a tung nai diam thei ke’ng. Malaysia natna, Zomite’ supna, Zomite’ man thanna hi. Kei theihpih loh mi bang zahin a laisim lai nusia-in Malaysia pai ding uh hiam?\nIh kidop kei uh leh ni khat ni ciangin a mangthang minamte ih hih khaak ding dahhuai hi. Lai Siangtho Lui hun lai-a minam thupi mahmahte, empire na ngawn a nei zote, tu-in a tunna a beina uh kithei lo hi. A suan a khaak dingte uh kithei lo hi. Leitung hun sawtpi om lai ding hi leh ei zongh kituaci thei veve ding hi. Geen nop tam lua mahmah lai nave’n tu a zah tawh khawl bawl phot ni. Dr. Dal Lian (Blue Star Academy)\nPrevious: Tulaai leitung Thuthang Tuamtuam Updates August 22, 2014\nNext: Zogam vs CNF (Laisiangtho tawh gentehna)\nSakhi in a tat nading kuam kua khual


url: =Mihing-te Tangthu Tom le Mailam ding Thu. Agelh ~ Pau Sian Lian - Laibu Saal\nHome > Thuluui/Articles > Mihing-te Tangthu Tom le Mailam ding Thu. Agelh ~ Pau Sian Lian\nMihing-te Tangthu Tom le Mailam ding Thu. Agelh ~ Pau Sian Lian\nMihing-te Tangthu Tom le Mailam ding Thu.\nKum zalom sawmnih le khat hong tun taktak teh mihing-te tangthu, leitung pianzia le khantohna-te a ki-et kikteh mihing te-in kum zalom tampi mah a thuak lah mahmah uh tuahsiatna pi (3) pen maingap ngam dinmun (manageable challenge) kitung taktak ta hi, ci uh hi. Tua tuahsiatna thum te pen kialtunna (starvation), pulnatna(plague) le gal kidona (war) te ahihi. Hih thu thum tengpen kizo siang sitset cih hinai sam lo-a ahi zongin ngal khuahang kihtak bang hinawn lo-in siam lehang khaktan theih, puahtheih, bawl theih dan hita, ci-uh hi.\nKial (Starvation) tawh kisai tangthu en masa lehang, tanglai hun in kizop kikawmna hamsat lai kawmkal ah Egypt gam, India gam cihdan gam khat peuhah khuakhal in tui a kan (drought) lianleh gambup mi phazah pan 5-10% pen nekding neilo anngawl in sipah lianlian dinmun ahihi. 1692 kumin France gamah khuahun siatna hangin kial tung-a kum 2 (1692-1694) sungin France gammi 2.8 awn (million), gambup mi phazha pan 15% in a sih lawh hiziau hi. 1696 kum in Finland gamah kial tung-a gammi seh 1/3 phial in nuntakna beilawh hi. 1974 kum leitung bup antawh kisai kipawlna World Food Program khawmpi kineih masak pen lai bangin China gam-ah kial tunna bang cih huhding?, cih thu buaipih pha mahmah uhhi. Gamzawng, mimal tam ahi China gam pen sawt vei nungta zo nawnlo ding hi, a kici ngeiliang ahihi.\nPulnatna (Plague) vai en lehang, leitung tangthu ah “A Vom Sihna” (Black Death) cih min a kivawh tuahsiatna uang mahmah pul natna pi khat 1330 kim pawl in kituak hi. Asia leitang pan Yersinia pesis cih lungno hong piangkhia-a, Europe le Africa gam dongah hih lungno kitheh thang ahih manin leitung bup-ah kum tawmno sungin mi awn 75 - 200 kikal (75-200 million) in sih lawh zenhi. England gam-ah mi sawm pan li (4/10) in pul natna hangin sihlawh uh-a, mi 3.7 awn pha khin sapen pulnatna venteh 2.2 awn in kiamsuk han mawk uhhi. 1778 kum in Hawaii tuikulh neu-ah gamkek gamdang mite puakkhak bukkhuh, TB cih akipan gilsung natna (typhoid) natna tuamtuam-te hangin Hawaii gammi sang zanga (half a million) pha khinsa kim lai 1853 kum teh mihing 70, 000 bek nungta zo uhhi. Tua hun lai-in siavuan-te in tui vot mahmah tawh na kisil un cihciang panpih theibek uhhi.\nGal kidona (War) tawh kisai en lehang, leitung bup galpi masa 1914-1918 kikal sungin mi 40 awn kisi hi. Galpi nihna khit kum tamsim gam khat-le-khat kimuang ngam nailo-in ki galging kholden uhhi. Mihing-te tangthu-ah lokho mipite hun (agricultural societies) hun lai-in gal-le-sa vai hangin leitung bup mipha zah pan 15% bang si ngei khin-a, kum zalom sawmnih lai-in gal-le-sa vai hangin 5% in kisih lawhin, tun kum zalom sawmnih le khat taktak teh bel gal vai hangin 1% bek kisi tahi, cih kimu khia hi.\nTu laitak pen leitung ah nuclear bomb cihkhawng om tase mahleh gam tuamtuam te mitsuan masak pen gam hauhna (global economy) hizaw in, tua gam hauhna zon danzong tuampi khatin kikhel tahi. Ni dangin gamhauh semsem nading in van manpha te ultun sak hauhna hi-in (material based economy) tun ahih leh pilna ultun sak hauhna (knowledge based economy) hun hita hi. Tua pilna cihte pen leisung sumpiang a hau gamte` kham, ngun le suang manpha te dan-in galvan tawh gamkek in suhtheih nam hilo hi. US te hauhna ih deih gawh tateu zongin Silicon Valley dona tawh a pilna uh ki thatang suhsak theih hilo hi. Tua ahih manin tanglai hun-in daihna (peace) cih cihpen tomkal sung gal ki doloh pakna (temporary absence of war) hi tase mahleh, tuhun teh daihna a kicih leh gal cih peuhmah a piang thei ngiatlo (implausibility) dingin ki ngaihsun tahi. Khat veivei gam khat-le-khat ki ngik, lauthawng sak kha mah ding uh-a, ahi zongin kihai doziau pak hetlo dinghi. Gam-le-mipi tampi sihlawh zah dong ding galpi a piangsak zo zahding a hang (reason) khauhpai tam pukpuk lohi. Mi ngongtatte (terrorist) te zong hong lauhuai leh kilawm na pi-in amau pen mi tawmno, guktat kiaukiau te hi-uh a gam bup khat do zo ngeilo ding uhhi. 2010 kumin leitung bup-ah sikhang cih a kipan thau luatna (obesity) hangin a si mi awn 3 pha-a, mingongtat te khutma tawh a si awn khat phalo, 7,697 phahi. US leh Europe gammi te ading gal le al-Qaeda te sang Coca-Cola lauhuai zaw suakhi.\nTu laitak leitung tangthu ah anngawl gilkialna hang a si phazah sang an tamnek luatna hang-a si mi tamzaw tahi. Natna tuamtuam hangin mi si a phazah sang tek-sih mimal kitam zawta hi. Ngongtat (terrorists), galkap le misuam (criminals) te thah thuak mi phazah sang a kithat tawmna (suicide) hang-a si mi kitam zaw ta-a, a ki huam etteh khuahun siatna, Ebola natna le mi ngongtat Al-Qaeda te thah sangin McDonald saipan nektheih moh nengte tam nek luatna hangin si mi kitam zaw, cih dinmun kitung tahi.\nTu laitak leitung ah naungek si (child mortality) phazah bang leitung tanghu ah a niam pen laitak ahihi. A khangto laitak (developing) gamte-ah naupang suakcil lakpan 95% te nungta suak uh-a, gamhau sa te-ah 99% nungta suak uhhi. 1967 kumin sunphuk (smallpox) hangin leitung bup ah 15 awn in sihlawh ta leh 2014 kum teh leitung bup ah sunphuk hangin a si kuamah omnawnlo hi.\nSARS natna gilo 2002/3 kum, 2005 kumin bird flu, 2009/10 kumin swin flu, 2014 kumin Ebola cihdan natna lauhuai thak tampi piang tase mahleh tanglai hun dan in kisi zuahzuah nawn samlo hi. SARS natna hong pian cil-in Black Death thak khat hiveh, ci-a ki patau mahmah pen mi tul val sih ma kibawl man suakhi. Ebola hong pian cil-in zong leitung bup ki linglawng tase mahleh Africa leitang kheng sak manlo in kibawl, ki beisak manhi. 2012 kumin leitung bup ah mihing awn 56 si-a, tuate lakpan 620,000 (120, 000 gal dona hang, 5000, 000 suamlupna(crime) hang) si uh-a, tua hangte sang a tamzaw mihing 800,000 pen kithahtawmna (suicide) hang hi-in, tua teng sang a tamzaw 1.5awn te pen thau luatna (diabetes) hangin si uhhi. Hihdan ahih leh cikhum (sugar) in thautang (gunpower) sangin mihing tam that zaw dinmun suak hi.\nHihzah-in khantohna a piang kum zalom sawm nih le khat ah ki nungta a hihi. Mihing te ngeina-ah lungkim cih omthei ngeilo-a a khauhpai zaw, a nasia zaw, a hoihzaw ki lunggulh to den hi. Tua ahih manin tu lian laitak kingahsa gualzawh nate siksan in a khauhpai zaw ngimna honkhat hong omhi. Tu laitak leitung mipil (scientists) tampi te phutsawm uh vai lianpi (challenges) honkhat om-a tua te lakpan thu nih ih en pak dinghi.\n1946 -2015 kikal gal vai hangin sihlawh mi phazah (Credit:Steven Pinker)\nA masa ngimna in sihtheihlohna (immortality) hi-in, lungnopna (happiness) ngahzawh nading ngimna zong khatin kihel hi. Mipil tampi-te in sihna cihpen a kipuah thei siatna (technical problem) in mu-uh hi. Lungtang khawl cihpen lungtang sung-ah oxygen kisam zah tunglo hi-a, cancer tawh si cihzong cancer cell te kizelhna khakin puahman lehang a dam thei-lua khat hi-in huihpi (hurricane), car accident cihte zong lampi/motor/hawldan cih a kipan kumpi policy te sitpha in setkhuak pilna tawh panpih lehang ki gualzo thei lua hi, cita uhhi. Amau genna-ah, tawh bom a omleh tawh tang a om kul (no lock without key), siatna a om leh kipuah thei lampi om hamtang ding hi (every technical problems has a technical solution), cihhi.\nGoogle te engineering director Kurzweil in tu lian laitak Google company ah hanciam in a sep project min pen “Sihna ki Gozo!” (to solve death), cih hi zawzen hi. Google te makai dangkhat ahi Bill Maris in mihing te pen si theilo cih a hipah kei zongin kum 500 ciang peuhmah bel nungta thei dingin kibawl thei lua dinghi, cih um hi. Paypal te makai khat ahi Peter Thiel in, “Sihna tawh kisai a sang om, a nial om in a do omhi. Ken ka do dinghi.” ci-in Google te a kipan mihau ampi te-in mihing te nuntakna tawh kisai research tampi ah sum mak (biilion) tampi zatsan laitak uh ahihi. Kurzweil tuatna ah kum 2200 the sihna ki gozo taktak ta dinghi ci-a, a dang scientist pawl khat in 2100 teh zong kigo zo khin theita in teh ci-uh hi. 2050 teh na pumpi cidam sakin sum zong a hoih khop na neih leh nuntakna kum 10 ciang bang khat beh pak nading baih mahmah tading ci-uh hi. Nuntakna khangkhat ding cih hingiau hi. Siavuan tampi-in sihna gawh sawm ung, ci masa hetlo ding uhhi. Ahi zongin AIDS, cancer natna te ading zatui a zon te uh a paizia en lehang, a ngim masak loh uhhang sihna pen a go nuam uh hi limlim uhhi. Apple te bawl iWatch bang a nei hile hang cidam nading nisim tui hai bangzah dawn, nai bangzah sung lamsiau/ihmu ding cih-a kipan sawtvei tu lua tateh, ding ta-in cihdong cidam theihtheih nading hong pantah niloh hita hi.\n1900 kum lai-in kial, pulnatna le galvai savai te hangin mihing khat in kum 40 ciang khawngbek nungta hi. Kum zalom sawmnih teh kum 70 ciang nuntakna kikhan khin zo-a, kum zalom sawmnih le khat teh bel a tawm pen 150 ciang ahih nading hanciam zo ding hi hang cih um uhhi. Amau ngimzah a ki nungta zo hileh kum 150 bang nungta ding mihing khat in kum 40 a phakin zi nei leh zong nei baih lua ding hi. Tua ahih manin naupang, khangno le uham ih ciaptehna kum ki ciangtanna te ki tukalh mangin etphat kul dinghi, ci-uh hi. Nuntakna kikhan thei gawp hileh a hoihlo zong tampi hong om dinghi. Gentehna, kumpi gilo, mithat tampi-te zong kum 30-70 cihdan kum tampi gam ukzo mawk ding uh-a, mipi te thangpaihna khang semsem thei dinghi.\nMipil te buaipih dang khat-in lungnopna (happiness) a hihi. Pilna le sum hauhna te khangto semsem taleh leitung ah lungnopna kiam semsem hi. A diakdiak in a khangto sa gamte ah lungkiat na khauhpai mahmah hi. Tua ahih manin gamkhat hauhna a kiteh ciangin zong sum hauhna (GDP) bek ki-en nuamnawn loin gammi-te lungnopna zong kinhuai mahmah ta hi, ci-uh hi. UN mahmah in mihing-te suahpih thu neihna (human rights) te lakah lungnopna zon theihna (right to pursuit of happiness) hel uhhi.\nTu laitak, Philippines, Peru, Guatemala cihdan gamzawng-te ah kum simin mihing 100, 000 pan mi khatta kithatawm (suicide) uh-a gam khangto sa Japan, Switzerland, France gamte ah mihing 100,000 pan 25 in kumsim ki thattawm mawk uhhi. South Korea gam a zawn mahmah 1985 lai-in mihing 100, 000 pan 9 ta kithattawm uh a, tun a hauh mahmah khit uhteh gammi 100,000 pan 30 in kumsim in kithattawm uhhi. US gammi te nuntak nuam hihna (well-being) dinmun pen 1990 kum pawl-a nop a sak dinmun leh 1950 lai-in nopa sakna uh kikim, ci-uh hi. Japan gam zong a hauh mahmah diak laitak ahi 1990 k um pawl-a nuntakna tawh kisai a lungkimna uh le gamzawng in nuntak haksat 1950 lai-in a lung kimna uh kikim lelhi, cimawk uhhi.\nTu laitak scientist te bawlnop lungnopna pen kim-le-pam, van-le-na tetung kinga lo lungnopna hise hi. Lungsim tawng ngiat a om daihna (sensation) hise hi. A pualam ah bangbang a piang zongin tuate khengin ih sung a om theih theihna (sensation) pen nosuah sak denin lawpsak den ding, cih ahihi. Gentehna, galkap te-in Iraq cihdan galphual ah a om uhteh patau linglawng gawp lo-in, lungsim daih theih semsem nading le ihmut nop nading in a ki tuam bawlsak ngiat zatui khauhpai-te pen tu laitak US le UK sang naupang tampi te-in nisim ne den ta uhhi. Sang sungah lai sin/simna ah nopsak semsem nading cimawk uhin lungsim thaza neden tadan uh, na hita hi. Tua ahih manin tu laitak ni tumna lam a om mite vei diakin thu dangdang sangin bang feel na hiam?, nop nasak theihtheih in omin tua pen nang suahpih thuneihna hi-a kua mahin hong suttheih hilo hi, cih dinpih mahmah uhhi.\nNasep sumbawlna tawh kisai lam leuleu ah zong kikhelna honpi khat hong piangta hi. Tuhun siamsin te in thei khol-in kigin kholhhuai mipil-te tuatkholh mailam hun a piangthei ding kikhel nate pawlkhat na omhi. Hih thute pen piang hamtang ding cihna hilo, a piangthei (probability) ahihi. Nasepna tawh kisai leitung mihing te tangthu ih etteh hualpi thum-in kikhen theihi. Tuate-in lokhawhna (agriculture), settawh nasepna (industry) le nasep vanna (service) te ahihi. Kum 1800 ma dongpen a tamzaw in lokho singpuak na tawh kivak uhhi. Setkhuak tawh nasep kikhelna (industrialization) khit teh bel nasem a tamzaw in lokhawhna nusia in settawh na kisem henhan hi. Tua kawmkal mahin, gam khangtosa-te kiang kikhelna khat na piang-a, nasep vanna (service sector) lam na khauhpai mahmah ta hi. 2010 kumin US gam-ah 2% te bekin lokho lai-in, 20% te in setzung ah nasem lai uh-a, 78% te in nasep vanna (service) te ahi sangsia (teachers), siavuan (doctors) le website tungtawn a sumzonna te ah tualbual ta uhhi.\nNasep na tawh kisai theih masak ding khatin mailam ah mihing te` ki zattheihna man (value) le thuneihna (right) kiam mahmah kha ding cih a hihi. Banghang hiam cihleh setkhuak pilna (Artificial Intelligence) pen hong khauhpai semsem ta hi. Mihing te neih septheihna nam nih om-a tuate in thatang septheihna (physical ability) le ngaihsuttawm theihna (cognitive ability) te ahihi. Thatang septheihna ahihleh tu laitak in settha mah hatzaw a, tawlhun neilo, gim cihlah nei lo-in seplah neilo hi. Ngaihsut theihna lam zong tu laitak setkhuak pilna nawhkhan mahmah ahih manin mihing te ngaihsut theih zahsang a zah tampi in geel thei tahi, kici hi. Setkhuak tawh kisai piangthei ngeilo ding a kici na tampi kum sawm sungin hong piang ngelhngelh khinhi. 1980 kumin mihing te khuak mah hoih zawlai veve dinghi, a cihcih laitak mahun 1996 kumin leitung bup-a chess champion Garry Kasprov le IBM computer chess a kimawl leh IBM in zo mawkhi.\n2035 kum teh computer khatin mihing te ngaihsut tawm theih zahzah khuak cimna (intelligence) phazo ding-a, 2045 teh kheng ta dinghi, ci uhhi. Setkhuak pilna kinawh danpen mihing te maingap ngamzah dinmun (human adatability) kheng khin ta-in tu mahmah in kha khat sungin settawh kisai a piang kikhelna te kan kikding hile hang mihing te-in kha 8 peuhmah hun lak kul, cita uhhi. Tu laiak Uber company in mi tawmno tawh leitung bup a om taxi awn tampi olno takin makaih theita hi. Tu mahmah in zong Microsoft te in Cortana cih software thak khat bawl uh-a tua Cortana-in computer sung-a om ih file khempeuh a omna thei ahih manin huhna ngen lehang tha khat thu-in ih file deih bangbang hong zonsak theita hi. 3D printer ciang bekin zong nasep honkhat hong sumsak theilua khinhi.\nUSA gam khualzinna lampisau te tungah accident tuamtuam hangin kumsim in mi 40,000 (tul sawm li), si denhi. Tun ahih leh a hawlding mi kisamlo motor (driver less car – automotion) te kipan pianpian ta-a, tua-te driver less motor hangin tuahsiatna tampi kiampah han dinghi. Tua bangmah in khualzin motor hawlpen USA gamah mi tampi ading kivakna nasep pi khat na hi-a, US gam-ah pil sinna kician neilo, kum hamsa mi awn thum le a lang (3.5 million) in a ki vak na pipen uh ahi motor hawl nasep suplawh ding hipah lianmawk tahi.\nTechonlogy kikhelna in mihingte mai ngapzah khengta (Credit: Thomas Friedman)\n2013 kum-in Oxford a researcher Carl Benedikt Frey le Michael A. Osborne te gelh “The Future of Employment” cih laibu ah a sawtlo-in US a om nasep 47% te pen set pil (artificial intelligence - AI) te in luah tading hi, ci uhhi. 2033 teh phone tawh sum zonna (human telemarketers) le sum armahkhanna (insurance underwriters) te in a nasep uh sum ta dinghi, 99% kician (tichia) hi, ci uhhi. Kimawlna phittum (sport referees) te in a nasep uh a sup ding uhpen 98% kician-a, sai-ah sumkhon (cashier) te-in 96% le anhuan (chef) te in a nasep uh a sup ding 97% kician hi. Ansai nasem (waiters) te nasep sup dingpen 94%, thukhen zum-a nasem (paralegal assistants) te nasep sup ding 94%, lengla makaih (tour guides) te nasep sup ding 91%, moh em (bakers) te nasep sup ding 89%, inncing (security guards) te nasep supding 84%, bus hawl (bus drivers) te-a 89%, innlam nasem (construction laborers) te nasep supding 88%, ganhing kem (veterinary assistants) te 86%,tembaw hawl (sailors) te 83%, zusai a nasep (bartenders) 77%, vanlui kepnasep (archivists) te 76%, innlam khutsiam (carpenters) te 72%, le micing (lifeguards) te nasep sup ding 67% kician hi, ci-in tua uhhi.\nNasep tawmno cikkhat bekmah setkhuak in hong sut masa loding suak-a, tuate lak-ah archaeology kihel in, nasep sup nading 0.7% ciang bek ahihi. Tanglai mite van le ngeina te sinna pilna (archaelogy) pen lah hi bialbual sim, sum metluat nalah omlo pilna ahih manin setkhuak in a nasep tuh masa lo dinghi. Tua zong kumpi-te in a kisam zah sum tuh (invest) taktak leh a nasep uh a beithei lua hi, ci uhhi. Hih kikhelna te pen 2033 a piang thei dingin a tuatna uh hi-in, tuasang zong kinawh zawthei laihi. Nasep nam thak pawlkhat hong om ding-a tuate zong thatang sep luat om khollo dingin virtual world designer cihdan phuahsiam (creative) mahmah kul nasep-te hikha dinghi, ci uhhi. Mailam ah piangding kikhelna tawh kituak in sangah kisin ding thu te zong puahkul kha ding-a bangthu taktak sinleng hoihding, nasep phual (job market) kisap takak tawh kituak ding cihzong lungkham pikhat suakta hi.\nHih AI pen Russia kumpi Putin mahmah in agam uh-a sangnau pang te tungah mailam ah a lauhuai pen kikhelna hong hi dinghi, kiging kholun ci-in hanthawn khinhi. AI hangin mihing te` man (value) le thu neihna (right) bel tampi kiam tuam thei ding-a, hih vai a kilim gin manlo gamte in buailawh thei kha ding uhhi. AI hangin mizawng mihau hong kikhai mahmah zaw thei dinghi. Mihau te in nitha le khasum piakkul loh set te zawng zaw ta ding-uh a, mizawng te-in lah pil sinna sang neih lohtawh nasep muh hamsa sa semsem in mizawng mihau sumlut kikhaihna uang semsem dinghi, ci uhhi. Hih AI pen gam pawlkhat ading buaina honpi khat a beisak muhkhiatna hi leuleu hi. Japan gam a kipan a khangtosa gam-te ah kumham tam semsem, mimal tawm semsem in khangno heu ta uhhi. Tuadan gamte-ah nasem ding mi kisam tampi te tangin hih setkhuak-te zattheih ding hong suakhi. A sawtlo-in Japan kumpi-in Robot Revolution Initiative cih min tawh company tampi samin sum 20 mak val zangsak uhhi. Mihing kisam lo sawltak nasem ding set tuamtuam bawl ngekngek sawm uhhi.\n(Hih thului pen Jew mipil Yuval Noah Harari gelh Homo Deus : A Brief History of Tomorrow laibu siksan in adang lai pawlkhat tawh konggelh khop ahihi. Biakna lam pan san theihloh honkhat om-a, leitung mipil-te ngaihsutzia kan theih nadingin kong-gelh ahihi.)\nItem Reviewed: Mihing-te Tangthu Tom le Mailam ding Thu. Agelh ~ Pau Sian Lian Description: Rating: 5 Reviewed By: cinpuzomi


url: =Kipawlkhop theihna ~ Pu Thang Khup :: ZOMI DAILY\nKipawlkhop theihna ~ Pu Thang Khup\nposted on 25 July 2018 at 7:21 am Lomkholna: News, Thangkhup, Zomi\nZomite sung ah kipawlna tampite in nasemkhawm, mapangkhawm thei i hihman in, i kalsuanzia, i mapanzia leh i nasep zawh zah cihte zongh ong hoihsemsem dingin ka lamen hi.\nZomi Innkuan kipawlna pen gam tampi ah om baan ah US gam khat sung bekbek ah zongh tampi om aa tua Zomi Innkuan Kipawlna tengin nasemkhawm in ma hong pan khop uhciang nalian tampi ong semkhia zo uh cih pen mitmuh in kilang khin ta hi.\nZogam leh Zomi tading a sepsa uh tampite minam vai a lunglutte in theikim tek khin ding hihang. Tunai aa Zomi Khawmpi bekbek zongh hun tomno sungin programme tampi tak a geel zawh uh mipi tampitak a kaihkhop zawh limlim uh zongh a vaihawmnate uh thuneulo hi.\nKipawlnate kipawlkhawm thei aa, biakna lam ah pawlpi tampite zongh ong kipawlkhop uhciang thahat mahmah uhhi.\nKipawl cihciang kigawm cihna hilo aa i mipite, i panmunte i khahsuah ding laulo in nasemkhawm mapangkhawm in i kipawl theih semsem leh nalianpi tampi kisem zosemsem ding hi.\nMimal in tang ot, Kipawlna khat kia tangtat ding cih thadah leitung aa gamlianpi a thahat tata na ngawn zongh na kituampawl lai veve uhhi. Tua pen gam khat in kigawm uh cihna hilo in kipawlkhawm uh cih a hihi. Pu Thang Khup\nMore: A patauh huai ZCD ~ Pu Thang Khup\nLyan K Pau: Hih banga kipawlkhawm thei veve pawl tuamtuam in om dah lel in zomi bup Pawlpi khat hi ziau lel leh\nPu Thang Khup: Kipawl leh kigawm kibanglo hi. A tung aa ka gelh nasim sak pha leteh. Zomite in kipawlkhop theih ding kipumkhat ding i genteh khat in kigawm ding dan bekbek in a ngaihsun i om man aa kipawlkhop ding haksa a sa uhhi. Nang ii genpen kigawmna hi in kipawlna hilo hi.\nLyan K Pau: Kipawl cih teh a kigawm mah hilo dia.Kipawl kei leng kigawm theilo ding hi ve hang\nPu Thang Khup: Kigawm cih ciang 1 suak khawm uhhi. Kipawl cih ciang amau dinmun panmun Kipawlna tuamtek pan kipawl in semkhawm pangkhawm cih hi. G7 cih pen gam 7 a kipawlkhawm uh hi aa gam khat in a kigawm uh hilo hi.\nPrevious: Malaysia gamsung ah HFMD natna hangin naupang tampitak in cinatlawh\nNext: Lennupa Falam te’n hong suhsawm thu azom ~ Dr. Dongno\nThuthak Tomkimcing 12 Oct 2014\nMalaysia, KLIA sungah Immigration Department ah nasem mi 600 ki hemkhiasak\nkEi ~ Dimno’ Pa


url: =A tapa sammetdan akilawmloh manin a nasepna panin kitawp lawhliang ~ TK Lian :: ZOMI DAILY\nposted on 15 December 2016 at 12:32 pm Lomkholna: News, Thangkhanlian, World\nDec. 15, 2016: North London a om Neasden a teng kum 37 mi Craig Emmanuel in a tapa kum sagih mi Mackenzie kici Willesden (North-west London) a om St. Mary’s Church of England Primary School ah kahsak hi.\nA tapa sammetsak in a pangah millimetre 2-3 a kiau in No.2, a tal lamah No.3 muh theih dingin (featured) a sammetsak ahih manin a sangkahna ten a semmet zia kilawm lo-a, naupang dangte muh dingin kilawm lo hi ci-in sanginn kong (gate) ah na lutsak nuam lo uh hi.\nSangsia ten Craig Immanuel phone tawh hopih in sam uh a, a zi tawh va pai-in a tapa uh Mackenzie sanginn panin va pi uh hi. St. Mary’s Church of England Primary School ten bel Mackenzie pen sanginn panin a kihawl khia hilo a, a sam a sau kik ciangin kikahsak kik ding hi ci uh hi.\nCraig Emmanuel in ta li nei a, Japanese stationery firm, Muji kici ah ni nga bek nasem pan a, a sepna pen tawl khat sung bek (temporary) sem dingin December 31 tan contract ahi hi. A tapa sammet zia kilawm loh manin sanginn panin sapna ngah manin a sepna ah khuan (holiday) ngah nai lo ahih manin a nasepna panin kitawp leh hoih zaw ding cih ngaihsutna tawh kitawpna (resignation) lai khia hi.\nCaig Immanuel’ zi Louise pen kitchen assistant part time job nasem hi a, a tapa uh Mackenzie pen London Athletic under sevens A squad football ah kimawl hi.\nRelated: Kawlgam Eleven Media te Journalist khat Monywa ah kithat ~ ZD\nKa sam pen keima neihsa ahih hangin i sam pen ut bangbanga met theih ta ci-a met veuvau loh ding hih tuak mawk ei 😛 Source: Daily Mail/ Thang Khan Lian\nPrevious: Putin’ lawmin US Secretary of State lenkha thei ~ TK Lian\nNext: Yahoo azatzat huailai mahhiam? Account Billion khatval kiguksak


url: =TEARS GOSPEL OFFICE HONNA LEH STUDIO HONNA – Tears Gospel Ministry\nTEARS GOSPEL OFFICE HONNA LEH STUDIO HONNA\nCategory Hungelna, Tears Gospel Ministry\nKhitui Gospel Nasepna pen pawlpi khat peuhpeuh bulphuh a kikalsuan hi lo ahih manin sawm a khat cih bang om lo hi. Nipi sumpi don cihte zong om lo hi. Crusade a kibawlna munte nangawn ah inntekte ading lobuang sumpi kidong ngam ngeilo hi. Tua ahih manin Khitui Gospel Team ah fund om ngeilo hi. Mission nasepna lamah mite lawpzaw ahih manin mission adingin bel fund kinei zel zaw hi. Tua hi a, zum inn khat ih deih mahmah hangin kinei zolo den hi.\nPasian in hong hehpih tawh Khitui Gospel Nasepna kum 20 a cin ciangin zum inn (Office) leh lakhumna (Studio) kinei zo pan hi. Pasian tanu Huaino in Topa’ sawlna tawh hong lamsak hi. That nih hong lamsak hi a, a nuai lamah studio a tung lamah zum inn dingin kizang ding hi.\nHih inn sung panin Mission Nasepna, Crusade nasepna, Lai nasepna, Video nasepna, Audio nasepna tuamtuamte kisem to ziahziah ding hi ta hi. Pasian minphatna music hoihte, la hoih nonote hong piang khia ding hi.\n1.1.’11, 1:1:1 PM lian in honna keinei hi. 1 bekbek 7 a phak laitakin Rev. Hau Go Kham (Emmanuel Baptist Church) in a Siampi puan silhin Zuminn leh Studio honna khau atsatna nei hi. Tua khit ciangin Zum kongpi leh Studio kongpite honna nei a, mipite tawh Vanglian Pasian tungah apna nei khawmin a tawpna ah kipsakna Rev. Hau Go Kham in kammal vanglian kilawm tawh Pa Pasian tungah apna nei hi.\n1 bekbek 7 laitakin a hon nopna thu pen Evan. Langh Do Khup in hih bangin gen hi. “1.1.1991 kumin Singgialte khua khungah Singlamteh phutin Pasian tungah khitui tampi luangin ka thungetnate Pasian in hong za a, lawhcinna tampi pia hi. Tu in kum 20 hong cing ta a, 1bekbek 4 a phak laitak a ka thungetna pen 1 bekbek 7 a phak ni in lungdamna hong kosak hi,” ci-in teci pang hi.\nKhitui Gospel Video Nungak tegel ahi, Ngaih Anglai Cingno (San) leh SianAnglai Ah Cingno (Nuam) in inn hon nading pakkhau tawi uh a, Zo ngeina puan kilawm mahmah tawh kizem uh ahih manin Zomite hong lamto Pasian ahihna kilangsak mahmah uh hi. Phaitam lam Zum leh Studio honna a a kiman a kiman khit ciangin Khitui Gospel Home inntual ah biakpiakna hunpi kizang leuleu hi. Pawlpi panin Pastorte upa makaite hong pai kim thei uh hi.\nKhitui Gospel Zum leh Studio hong lamsak ahi, Huaino in Khitui Gospel Teamte a laikhak Emmanuel Pastor khat ahi, Lia Ngaih Lun in mipi mai leh a nungta Pasian mai ah sim khiatna nei a, Pasian adingin kiniamkhiatna tawh a neihsa tampi a pia khia Pasian tanu laigelhte mipite in lamdang leh thupisakna tawh dai dide in ngai uh hi.\n«WEBSITE NUNGTA KIK TA\nZO DAMTUI PIAKNA»


url: =President Trump in “Travel Ban” athak letmat thuhna neikik leuleu ~ ZD :: ZOMI DAILY\nposted on 7 March 2017 at 9:09 am UTC+9:30 Lomkholna: News, Sawltak, USA, World\nUS President Donald Trump in Monday (Mar 06) ni in “Executive Order” athak khat letmat thuhna neikikkhin cih BBC News pan kiza hi. Tuasung ah Muslim gam 6 panin US lutkhuan pen ni 90 sung khakcipding cihi. Abeisa in US lutding akhamcip gamlak ah Iraq gam kihel himahleh hih Executive Order thaksung ah Iraq gam kihel nawnlo hi.\nUS lutding khakcipna “Travel Ban” atuak Muslim gam 6 tepen Iran, Libya, Syria, Somalia, Sudan, Yemen cihteng ahihi. Hih gam 6 tengpen ni 90 sung Travel Ban kipsuak dinghi. Iraq gam aki lakkhiatna pen akumpi in Visa Screening leh Data Sharing te abeisa sangin hoihtak leh limtak in semzawta uh ahih manini aki lakhia hi ci’n White House in genkhia hi.\nTuaban ah US gamsung alutding Refugee limlim pen ni 120 sung ki lutsakloding a, tuapen March 16 ni panin akipanding hita cihi. Ahi zongin State Department panin phalna apiaksa Refugee tepen US gamsung lutthei veveding cihi.\nHih Order thakpen Secretary of State Rex Tillerson, Attorney General Jeff Sessions leh Department of Homeland Security Secretary John Kelly te’n genkhiatna nei uhhi. US gamsung migilo te’n abawlsiatding patauhna leh gamsung bitnading National Security thupi ngaihsutna hangin Travel Ban akibawl, aki khakcip ahihi.\nTulian laitak inzong US gamsung alutsa Refugee 300 valbang ngongtat sawmna Potential Terror Offences om ahih manin, aki kancian laitak hi cihzong genkhia uhhi. Ahi zongin amin apuam athu akician in genbehna omlo hi.\nHih Executive Order thaksung ah tua biakna te masak zawding cih te kihelnawnlo cihi. (Gentehna: Christian te tuambawlding cih omtuanlo) Banghanghiam cihleh nungdiak in Trump Administration in Christian Refugees te deihsakzaw “Religious Discrimination” cih ki mawhsakna omkhin ahih manin, hih Executive Order thakah Christian vai hihel nawnlo hi. ZD Sawltak #zomidaily\nPrevious: Tuhun banghun hiam? ~ T. Sawm Lian\nNext: Kawlgam ah thonginn angak palik khatin thongsung ah vankhamzuak in kiman ~ ZD\nAki valhtum khindek Zomi te\nKuala Lumpur, Wangsa Maju vengsung aom Car Workshop khat meikangtum


url: =No compromise!! ~ Francis Lamthang :: ZOMI DAILY\nposted on 26 July 2015 at 9:53 am Lomkholna: News, ZomiQuavadis\nMikangte’ kammal zat theih zel khat pen ” No compromise” ahihi. Hih kammal pen ei Zokam in khia ning ka cih hangin mikangpau asiam eimi sungah tam lua ta ahihman in khial kha leng hong nungzuih pah nuam tam kha leh cih ka launa in hong meidawi sak a, tuni ciang dong agen kheh ngam lo ka hihi. Ahizongin kei upmawhna ah hibang hileh kilawm ka sa hi:\n1) Pu Zoland Thang in Zominam groupmail sungah thuthak hong khah khia hi. Tua thuthak pen ei mualtungmi teng kikaikhawm a thu a kikupna vuah Chin National Conference min tawh mualtungmi khempeuh pumkhat suak a, khauhual khat banga pan khop ding vai geel uh hi. ZCDte thukim lo masa pen pah lian uh hihtuak hi. Zomi min tawh ding khin ngengu napi Chin sungah va lut kik kuaukuau ding pen hithei lo takpi hi. ZCDte lungsim pen “Pasal tingteng, thu khensatsa khat tawh kalsuan khin ih hihmanin hamphatna tampi taanlawhna ding hiphial mah taleh Pasian hong piak ih minam min ZOMI mah atawp dongin dihpih ni” aci ngam hi ek mawk uh hi. Hih thu pen kei mimal ngaihsutna ah “No compromise” ii khiatna hi dingin ka ummawh hi. Tua mah bangin ZBC zong CBC tawh laih ding cih thu hong om ciangin minam it ZBC sunga ei Zomi teng mah na diang khia in na pusuak khia pah lian uh hi. ” No Compromise”…\n2) Khatvei ka hawhna khatah innteekte tawh Pasian thu pian dektak khat ka kikum kha dihdih uh hi. Innteknu in ” Lawm aw mikhat in numbat “3” pen khuplup sak lehang “M” tawh kibang a, thallup sak lehang “W” tawh kibang hi hong ci hi. Mite hong genna ah Upna icih pen atuamtuam hiphial mah taleh ih biak Pasian pen khat hilel hi. Ken hih thu pen sang thei mahmah ingh” hong ci laizang hi. Number “3” pen a bawlpa in khuplupsak, thallupsak mawkmawk dinga a bawl hi lo hi. Tangtak a ding ngiat dinga abawl a hihi. “3” pen “3” ding mah hi a, “W” leh “M” cihte tawh aki bat leltak hangin “3” mah hi veve hi. Nang upmawh, nang hoih sak leh nang santheihte a thupi hi lo zaw a, ahi te ahi bang lian a nasan theih ding kisam masa pen hi ka cinuam dektak hi. Hih zong mikangte’n ” No compromise” ana cih uh hiin ka um hi.\n3) Mikangte’n ” No Compromise ” acih khit nak uleh leitung a thugen siam pen na hi phial zongin a lungsim uh na khel zo nawn kei ding hi. Lawmte khat in ” Ka zi bel alu apei khit nak leh computer inzong tatnai nawn lo hi” acih bang dan a hihi. Azi in lu apei khit nak leh nungsoh lo, a lungsim khel themthum lo, kileh kik nawn kilkel lo cihna himawk hi. Hizong “No compromise” nam khat mah a hihi.\nAhi lopi khat ahi bangkek khat a sang thei cihte, number “3” hi gegu khin napi thallupsak, khuplupsak teitei cihte, ZOMI hi napi hamphatna khat peuh lunggulh man a CHIN kici thei ziauziau cihte pawl in cikmah hunin ” No compromise” cih kammal zang ngam ngei lo ding uh hi. Huihnunna lamlam ah a awn duaiduai pahpah MAU tawh kibang ngel dingin ummawh pong ingh. Zomite pen mi citak nam ih hihman in ahilo te ah “No compromise“ aci giapgiap ngam dingte hi hang. Ngaltang hapak sa tumkik ngei nawn lo hi, ” No Compromise “.\nPrevious: Zomi Community Canada Kumcin Khawmpi a (3) veina ah Tha Piak ding sapna\nNext: A mawh baang panmun (sinful role)\nNumei kizuakna pan asuahtak khitciang NGO khat kipan in mi cimawhte ahuh nupi khat ii thu


url: =Korin Nihna 13 | Siantongluan\nKorin Nihna 13\nTu-a ka hong paina ding pen a thumveina hita hi. Lai Siangtho sungah, "Mawhna a bawl khat peuhpeuh a thei mi nih leh thum a om ciang bekin a mawh hi, ci-in kingaihsun pan ding hi," ci-in a kigelh mah bangin tua bangin ka hong sem ding hi.\nA beisa hunah mawhna a gamtate leh adangte khempeuh kiangah, a nihveina ka hong hawh lai-in keima kam tawh ka hong gen bangin tu-in zong lai tawh ka hong gelhnop thu in: Ka hong paikik ciangin kuamah hong zah nawnlo ding ka hih manin gim na thuak pelmawh ding uh hi.\nKhrih in keima tung tawnin thu hong gen taktak mah ahi hiam, ci-in theihtelna na deih uh mah bangin tu-in na deihdeih uh na theita ding uh hi. Note tungah amah in na hong sep ciangin hong damhih hetloin khauhtakin hong hih ding hi.\nBang hang hiam cih leh thaneemna hangin singlamteh tungah a kikhai ahi zongin a hinkikna pen Pasian vangliatna hang ahi hi. Amah tawh ka kipawl manun kote zong ka tha uh nem a, ahi zongin note tungah na ka hong sep uh ciangin Pasian vangliatna zangin ka hong semkhawm ding uh hi.\nThu um taktak mah ihi hiam, ci-in nomau mahmah na ki-entel ciat un. Na ki-ettelna uhah a cingtaaklo na hih kei nak uh leh note sungah Khrih om ahih manin thu phawk un.\nNa ki-ettel uh ciangin a cingtaak mi hikim dingin ka hong lamen hi.\nKote in ka nasepna uh a tangtun zolo tawh ka kibangkha uh ahi zongin, kote nasepna a tangtun ding deih hilo zaw-in, note gamta khialkha loin a manin na gamtatna ding uh ka deihna uh tawh thu ka hong ngetsakzaw uh hi.\nBang hang hiam cih leh kote pen thuman nasepna a khaktan thei dingte hiloin a khanna dingin nasemte ka hi uh hi.\nKote deih bulpi pen note na cingtaak theihna ding uh ahih manin note thahat laitakin kote ka thaneemna uh zong ka nuam veve uh hi.\nNote siatna ding hiloin note phattuamna dingin Topa in kei tungah a hong piak thuneihna pen note tungah khauhtakin ka hong zatkhak lohna dingin lai a hong gelh ka hi hi.\nSanggamte aw, tu-in mangpha na man un. Na omzia uh na kipuahpha-in ka hong thugente na zui un la, khatlekhat kithutuak kilem takin na om un. Itna leh kilemna a piathei Pasian in note hong ompih ta hen.\nUnau ki-itna tawh khatlekhat kihopihin na kinam un.\nHih lai-a om Pasian mite khempeuh in note hong hopih uh hi.\nTopa Jesuh Khrih hong hehpihna thupha, leh Pasian hong itna, leh Kha Siangtho tawh kikholh theihna, note khempeuh tungah hong tung ta hen.


url: =Kimawlna Tualpi lianmahmah khat om hi. Building lianpi sungah adei tuamtuam ah a muhnop namkim lahna om kawikawi hi.Kimawlna namkim a khawk a khawkin kineihi. Pawi-en dingin mi tultul tampite pai uh hi. Pasal thahaat kidemna zong nei uh hi. Boxing kitupna pong 240 ciang agik pasal baan gaap kihual valval kitupna zong om hi. Khatpan a lawmpa tumpai hi. A khutlamto-in ' ken zo ing' cidanin mipilam nga veva hi. Pahtawina a kawngah kiteengsak hi.\nTua khit ciangin pong-600 kiim pasal pi-6 pi-7 kim vive Apes-zawngkuh lampai bangin kaak laanglaangin hong pusuak leuleu hi. Tuate trailer-motor golmahmah kaisak uh hi. Pipa bungpite pi-12 a saang khau khungin tua tungah tamlawnzo kidem uh hi. Suangtum beemkim diameter pi-2.5' pha ding sagih domin tausang tungah ngasak hi. Tua khempeuh a banbanin hihzo lel uh hi.\nTua kidemna sungah a neupen letmat-8" sau hi. A saupen letmat-10" sau hi. Hih mite sungah ei Asia mite kihelzo ngeilo kha ding hi. Ahih hangin tua mipa pen leitungah a min kiza lo hi. Nobel Prize piak dingin ki nominate ngeilo hi. Leitung pasal minthang taktakte kua bangte hiding uh hiam?\nPasian piak pasal-power.\n" Ta pasal haute pen thal-um dimin thaltang pua mipa tawh kibang-a, a galte kongvangah dakngam ding uh hi." ci-in pasal thupizia laisiangtho gelh kamsangte dongin gen uh hi.\nZomite i Pu i Pate zong pasal thupiseh minam ihi hi. " Ka Nu tapa hi-ing," kici ngei lo hi. " Ka Pa tapa hi ing," ci-in haksa thukhat peuh a omciangin pasal hihna tawh tha kila hi. Nuntakna nei khempeuh " Apa" kithupiseh zaw hamtang hi.\nZomite pahtak pasalte.\nNumei tungah thuneihna.\nTua bang mite pen Mawnlel taktak ahi hi.Zibeel pasalte zong kineumuh mahmah aa " Mawnbeel " mah natangsak uh hi. Zomite in numei suan leh khak zui-in khangsimlo uh ahihciangin Mawnlelte pen hunkhat ciangin sanggamsel bangin hawmkai thei hi. Numei pen a kilawmzah sangaa pibawl pen in pasalte vaangkiamna ahi hi.\nAPUALAM TAWH KIZOPNA-AH.\n" Honesty is the Best Policy" Hih mikaang paunak pen mangngeilo ding hi. Khat sangaa tamzaw mihing omna khempeuh ah thumanna, cihtakna, kisam hi. Ciampello mihing pen pasalmuanhuai hihna namkhat ahi hi.\n* Nupa kikaal paubaanglo ding hi. Pasal picing pasal taktakte pianzia ahihi.\n* Guallel a lungkiatlaitak leh daupahun aa lungsim kilamdang tuanlo\nmite pen pasalpil pasal lungtangpha ahi hi.\n* Bangbang biakna ahizongin a pomlaitak biakna tungah thuman\nin citak pasal lungtang pha ahi hi.\n* Gam leh minam puapaih ngeilote pasal taktak ahi hi.\nZii itna bangci zat ding.\nTuteng " Zii nei leeng cih thulu hong laang mahmah hi. Numei a tamzaw pen a puakkhamlo bomtang ahi hi. Tua bomtang zangno a cingdingpen a pasal ahi hi. Zii it ding ngaihding cihpen gen phapha zong kisam kasa kei hi. Tua itna bangci zat ding, cih thupi zaw kasa hi.\nItna thakiam saklo a, Zi-gilo kam hubitzote pen pasalpil pasal picing ahi hi. Nu leh Pa, pianpih sanggamte itna kiamlo a, zi-iit na khotak neite pen pasal picing ahi hi. Zii leh innkuansung kigualnuamsak pasalte pen pasal picing pasal pil ahi hi. Sia leh pha khenlo lo a " zite cih bang bang " mangmawkte pen thal-um sungah thaltang omlo, galsim dinga kuankhia pasalhai tawh kibang hi.\nKamkaih khau khahsuah ken.\nZii pen saatding leh velh ding hilo hi. Zuun ding leh puahding ahi hi. Pianpi haina leh zawngkhalnate simmawh zawh thawh ding hilo hi. Dom ding leh panpih ding ahi hi. Sangnaupang pillo a saatsaat siate a haimah ahi hi. Ziite pen sangnaupang bangmahin pantahin hilh ding hi. Khuttum leh ciang zang ngei kei in. Ahoih gamta ding thuhilh pelh ngei kei in. Na it mahmah khaipote nakhoi mah bangin khoi in. A tungaa om natna lungnote paihkhiat ding lau kei in.\nNumei uksiamte mipil mithahaat ahi hi. Mawnlelin dai ngeilo ding hi.


url: =Cing Khup leh Ngam Bawm Ni (Valentine’s Day) ~ Lian Muan Kim :: ZOMI DAILY\nposted on 10 February 2019 at 12:40 am Lomkholna: Article, Lianmuankim\nIh theihsa mah bangin February 14 ni pen Valentine’s Day (Cingkhup le Ngambawm Ni) kici,leitung gam tampi le pawlpi tuamtuamte (gtn: Anglican, Lutheran) in ni thupi/pawibawl ni khat-a a zat uh ahihi.\nCingkhup le Ngambawm Ni  a  kicih  zah  khatin  lawm  kingaite  tukhawm  khawlkhawm  uh  a,  letsong tuamtuam ahi zongin card tuamtuam ahi zongin a kipiak ni uh ahi hi. Tu hun ciangin lawm kingaite bek zong hinawn lo, nupa a hikhinsate leh a kingai nai het lote nangawn in zong ki-itna nosuahsakna leh kingaih theih na dinga kimuhkhopna ni-in zang uh hi. Kingaih pah na ding hi ta se kei leh gual-en loh na ding, cihna tawh tangval khat in nungak khatpeuh niangtuisai peuh ansai peuh ah zawnin paipih thei hi.\nHun danga i hopih ngam het loh khatpeuh zong hih Cingkhup le Ngambawm Ni paulamin kisam khia thei, kizawn khia thei bilbel ahih manin hih Ni hong tun ding kaal kingaklah thei gige hi. Hih bang Ni hoih hong piankhiatna thu tawmkhat kikum ni! Valentine’s Day pen Saint Valentine min kipuasak hi-a, a taktakin bel Valentine Ni cihna hi lel hi. Hih St. Valentine pen kiten khuan a ngah lo lawm kingai galkapte a kitengsak sim zel pa hi-a, lawm kingai kiphal lote a lainat mahmah khat ahi hi.\nTua banah upna hanga bawlsiatna a thuak thu-um mite zong ahih theih zahin huu-in huh-a, Zeisu itna a lakkhia den khat zong ahi hi. Tua banga na hoih tampi a sepna hangin thongkiat lawh liang zel ahih manin pahtawihuai kisa hi. Tua hi-a, ama min a pua ni khat sehkhiatna tawh pahtawi dingin kithukim ahih manin Valentine’s Day dingin Eastern Orthodox pawlpite in July 6 ni seh uh a, Western pawlpite in bel February 14 ni seh uh hi. Western pawlpite mah thahatzaw uh hi ding hi ven amau seh ni ahi February 14 ni pen Valentine’s Day ni-in kithei zaw leh kizang zaw ta hi.\nThu-um khangnote aa dingin hih Cingkhup le Ngambawm Ni pen ni thupi khat mah ahi hiam, ei tawh kisai maw kisai lo, ei aa dingin zat huai maw zat huai lo, zawl la khawng e leh – sak huai maw sak huai lo, cih dotna tuamtuam om thei zel ahih manin Laisiangtho (LST) in ki-it kingaihna tawh kisai bangci gen hiam, cih a tomin kikum ding hi hang.\nLawm kingaihna tawh kisai Pasian ngiat in thupi sa ahih manin LST Lui bu 39 sungah bu khat (Solomon La) pen ki-it  kingaihna  kammal  bekbek  tawh  kidimsak  hi.  Pawl  khatte  in  hih  Solomon  La  pen  Zeisu  in  pawlpi  a  itna  a genna hi, ci mawkmawk uh hi. Hi het lo hi. Ki-it kingaihna bekbek mah kigen a, a kingai mawkmawk ciang bek zong hilo-in a kitengkhin ta (nupa khinte lupna siangtho, Heb 13:4), sung le pua a kisel/kituam a om nawn lo zah dongin  kigen  ngiatngiat  hi. \nHoih  kisakluatna,  namtui  kisakna,  limci  kisakna,  kilunggulhna,  khat  le  khat  nop kisakna, lungsim khempeuh suahkhia-a kikholhkhopna-a kipan (genngam/hang nong sak luat leh LST gen banga a gen ngam nai vet lo hi lai) ki-it kingaihna tawh kisai vive ki-im vetlo hi. Hih a ki-im vetlo teng mah zong a thu-a kigen bek hilo-in la-a kisa, numei pasal a kidawng ngiatngiat uh hi-a, mun khatkhatte ah bel sakhawm (chorus) ngiatngiat zel uh hi. Israel-te bang in hih Solomon La pen Paisan Pawi a bawlsim (kumsim) ua mipi mai ah a simkhiat det khat uh ahi hi.\nTua hi-a, ki-it kingaihna thu kikupkhopna, ki-it kingaihna la kipaihna leh ki-it kingaihna hanga i kholhkhopnate pen Pasian ngiat in thupi a sak ahi hi. LST Thak Pasian kammal ahih zah khatin LST Lui zong Pasian kammal mah hi a, Matthew/Mark/Luke Pasian kammal ahih mah bangin Late/Paunak/Solomon La zong Pasian kammal mah hi.\nPasian in Kha sungah kibual-in nuam i sak ding hong deihsak mah bangin itna siangtho sungah kibual-in nuam i sak ding zong hong deihsak hi. Khangnote in ki-it kingaihna ah nuamsa-in (siangtho nuntakna nei veve) nupate in zong ki-it kingaihna sung mah ah a nuam thei pen-a a om ding uh Pasian deihna ahi hi. Lian Muan Kim\nPrevious: Malaysia ah Myanmar gammikhat kithahna hangin adang Myanmar mi 6 matthuak\nNext: 80/20 Pareto principle leh 99/1 Christian principle\nPasal khat alu ah temta kiphutsa in amathu in zato zuanzo


url: =17. Gamlapi Mual Tungah | The Old Rugged Cross ~ MUC\n17. Gamlapi Mual Tungah | The Old Rugged Cross\nAdmin 10:05:00 PM Articles, Christian Hymnte Tangthu\n17. Gamlapi Mual Tungah\nGeorge Bennard (1873-1958) George Bennard (1873-1958)\nLa makai khatpeuh in mipite la a teelsak sima kitel den la ahi hi. Hih la a phuakpa George Bennard in 1913 kuma a phuah hi a, 20th century sunga la kiphuak lakah a kideihpen khat ahi hi.\nHih laphuakpa George Bennard bel America gam Youngstown, Ohio-ah 1873 kuma suak ahi hi. A nu leh a pate tawh Albia, Iowa ah kisuan uh a, tua panin Lucas khua ah kituah uh hi. Tua khua ah a ten sungun Bennard in Zeisu Khazih a Honpa le a Topa in sanga piangthak hi. Kum 16 a phak ma-in a pa in sihsan-a, Salvation Army ah lut hi. Salvation Army sungah Bennard leh a zi masate officer-in om uh hi.\nMethodist Episcopal Church sungah ordination kipia-a, a nasepna kithupisan mahmah hi. Kum tampi sung revival cialpi bawl-in kitaaklah mahmah hi. Khatvei, a cialpi bawlna pan Michigan lam zuan-a a ciahna ah haksatna lianpi tuaka, singlamteh khiatna ngiat leh Sawltak Paul in Khazih tawh thuakkhopna a cih bang hiam cihte nakpi-in ngaihsun pha hi. Hih thute a lungngaih kawmin singlamteh i cih biakna sunga “lim” (symbol) khat bek hi lo a, lungdamna thu laigil ahihna phawk hi. Hih la a phuahna tawh kisai Bennard in hici gen hi:\n1913 kum ni khat Albion, Michigan ah ka om laitak hih la ka phuah nopna hong suak hi. “Gamlapi Mual Tungah” la phuah ka kipan hi. A masa-in a aw ka phuak hi. A lamal ka gelh masakte ki cing zo ka sa kei hi. A tawpna ah tu-a bangin ka phuak thei-a, ka lungsim tawnga keima’ lunggulhnate tawh kizui-a ka phuah ahi hi. A sawt lo-in, June 7, 1913 ni-in Pokagon, Michigan ah kisa-a a kisak masaknapen ahi hi. Pawlpi sung ahi lo a pua lama a kizak masaknapen bel Pokagon-a Chicago Evangelistic Institute-a a kisakna ahi hi. Mi tampi’ zak-a kisa hi a, tua huna kipan kideih mahmah pah hi.\nHih la a phuah khit phet-in George Bennard in a lamalte Charles Gabriel khak pah hi. Gabriel in a sawt lo-in mikim’ deih la khat hong suak ding hi, ci-in gena, a gen bang teekteekin a kiphuah khit a sawt lo-in mikim’ deih la khat suak pah takpi hi. Hih la a phuah khit kum 40 sung Bennard in a evangelistic nasep zomsuak lai hi. Gospel la dang zong phuak sama, ahi zongin hih la zah-a minthang om lo hi. October 9, 1958 ni, ama’ kum 85 a phak laitakin George Bennard in tua “singlamteh” Pasian’ piak “kham lukhu”-in khek takpi hi. A nuntakna a nunung lamteng Reed City, Michigan pana a gamla lua lo “lampi gei”-a a inn ah teng hi. Tua a tenna inn gei-ah pi 12 a sang singlamteh khat kiphut-a, tua tungah, “Gamlapi Mualtungah Singlamteh Tul Gemgam – hih la a phuak George Bennard’ tenna Inn” ci-in kigelh hi.\nThu um mite in singlamteh a kibia hi lo-in singlamteh tunga si Zeisu Khazih bek a kibia hi, ci-a kigen zong za ngei zel ding hi hang. Ahi mah hi, ahi zongin singlamteh ngaihsun lo-in i Topa’ sihna zong kingaihsun thei tuan lo zel hi.


url: =Melbourne Khuado Pawi 2015 :: ZOMI DAILY\nposted on 3 November 2015 at 10:06 am Lomkholna: Australia, News, Zomi\nNovember kha ni 2,2015 Ni in, Australia Gam Melbourne Khuapi ah Zongei na a hi, KHUADO PAWI nuam taak in ki bawl thei hi. Australia gam ah Melbourne Khuapi pen ZOMI te a tam pen na khua pi zong a hihi. Tu kum Khuado pen Zomi Association Australia Makai thak te i, Vai sai na a khat vei na zongh a hi hi. Ni taak nai 5 pan in Khuado an a hi Vaimim leh Bawng sa huan ki ne ma sa in , Ni tak nai 6:20 PM in Khuado hun ki pan thei hi.\nA masa pen in Mipiding to in, Australia Anthem leh Zogam Lapi ki sa ma sa aa, tua khit ciang in, Ki pat na ding Rev David Mungpi (FGA) in ki pat na ding thu nget na hong neih sak hi. Tua khit ciang in Zongei na Phit Laam ki zom to in, LAsak na tawh ki zom suak pah hi. Tu Kum pen a diak in UK pan hong pai Sia Zam Pau leh Kawl Gam pan hong pai Rev Go Nang zong hong ki hel thei aa, han thot na tom kiim zong hong nei thei uh hi.\nTua khit ciang in Khuado thu gen na Pa Thang Khan Dal in hong neih sak in, a ki zom in Zomi Idol Esther Sian leh Melbourne om Lasa siam tuam tuam ten lasak na hong nei to suak hi.\nTukum Khuado ah Melbourne om Zomi Pawlpi tuamtuam pan Zongei na Laam ki dem na ki bawl aa, a hi zong in Pawlpi 2 bek hong ki hel thei a hih man in , tua pawlpi te ngel Zongei na laam ki dem na zom to suak aa, A khat na pen MBCC pawlpi in ngah in , a 2 na pen ZMC pawlpi in hong ngah uh hi. Ni taak nai 10 in hun te ki man siang ta aa, Melbourne ah Khuado pawl a pai mi mal , Naupang ki hel vet li 230 kiim bang ki pha hi.\nPrevious: Ka muhpak US Gamthu pawlkhat – 37\nNext: Dahna leh Thunget sakding cialna ~ Pa Pau Nen Mung


url: =Lungleng Khuangaih Kam A Masa Pen Annkuang Umkhopna\nZampi Innpi, Mingalardon Wirelet,Yangon\nTuesday, 17 December 2013 [Kap Khan Khual]\nZCD Headquarters: Wednesday, 11 December 2013 a Pathein thong pan hong suakta Pu Khen Za Chin in Pu Song Do Langh innkuan (Zampi Innpi, Mingalardon Wirelet) leh ZCD tung lungdam annkuang um pihna meipum (Bawngtal) khat Pu Song Do Langh inn ah zanni, Monday, 16 December 2013 in lungkim huaitak in kizo hi.\nPu Vungh Sian Lian (Khenno's laizom sanggam) in, "Lungdamko ci-leng i koh ding ve ve. Lundam cih kammal khat bek tawh lungdam ki thuk zo ngeilo ding. Holimna annkuang umkhawm" ci-in hong sang sak un cih leh, "Lungdam thu, a ki gen zo leh a ki thuk zo ngeilo ding hi!" ci'n hong pulak hi.\n“Mi ading a bangmah ahihloh hang, ko ading asisa hong tho kik hi!” ci-a Zampi, Tonzang Township pan ngaplo pi pi in azakphet in Pu Suan Khan Chin (Khenno’s sangam) in Pu Vungh Sian Lian Zampi a, ani si-delh apai hong zui suk pah hi.\nLamkal (Kalaymyo) pan Pastor Pu Vungh Sian Pau (Khenno’s sanggam) in zong hamsa tang’pi mah in “Ka sanggam ka ngaih luat man hi!” ci-in hong tonkhawm pah uhi. Zampi Innkuan-Yangon leh ZCD-CEC aman theih teng tawh zanni 3:00 pm in Pastor Pu Vungh Sian Pau in kipat thunget hong ngen in hun nop tomkal khat hong uk hi.\nPu Suan Khan Chin in Pu Kai Tuah (Kai Tuah-Khual Khen-Tuah Za Lian-Khen Za Chin) laphuah pawlkhat:\n“Simlei leh thangvan kal a ngol tui tung a tang leng siam in ka ki hek ngi ngaei hi e;\nTang leng siam in ka ki hek ngi ngaei hi e, vontawi lianu sinlai zang gu bang zen e” ci’n hong sut in, aban ah:\n“Ceu lui lum suang ai sa hi aw, phung tawh zek zek nuam ing e;\nKawlt kawl damtui ningzu hi aw, gual tawh dawn dawn nuam ing e” ci-in lunggulh la kigen ngei khat hong gen lai hi.\nA phei lang khat pen ZCD tang in Pu Chin Sian Thang, alang khat pen Pu Song Do Langh, aliang khat pen Pi Cing Gel Niang (Niangpi), aliang khat leu leu pen Pu Kap Khan Khual ki tan hi.\nPu Chin Sian Thang, ZCD-President, in zong Pu Kai Tuah late:\n“Thang i nen a kapat phu aw, tang ka khan a cik a lakloh ding aw e;\nHuang suan zozam ngelkai kung cin no aw e, gua bang hing a cik a ngil lo ding aw e”\n“Lia leh tang tam bang ki tawi un nun nop tom kal khat hi e;\nNun nop tomkal khat hi e huihkhi dam lai kal hi e”, hong sut in Pu Khen Za Chin khanggui hong sut hi. Pu Tuah Za Lian @ Lian San (Thual Zen gal i-cih a, makai khat) a kiphuah “42 mei bang hong khang, na tai o Thual Zen, Lian San India gam dong”cih zong gamvai leh minamvai ading asep teng hong gen khia hi.\n“Pu Kai Tuah pen Zampi khua sat hi-in Mikang (British) kumpi in zong mi thupi khat in ciam teh hi.” cih zong hong gen hi. Pu Khual Khen zong piantit (France) pai khat a hi hi.\nPu Song Do Langh in zong itna bulphuh in hong pai teng lungdam ko in, “Khen Za Chin nu pen ka ni hi-in, ken sa ka gawh zawh leh a hi zong amau sa hong gawh leh a hi zong a ki lawm hi.” ci’n hong pulak khia hi.\nPu Khen Za Chin in “Ka suahtakna ding hong vaihawm pih pen ZCD, hong vanpi teng pen Zangkong u leh nau teng. Lungdam mah mah ing !” cih hong pulak hi. Pastor Khup in annkuang um khopna ding 4:00 pm in thunget khit ciang annkuang ki um hi. Topa sung ah hun leh la teng gual nuam tak in ki zo hi.\nNote: Phonetic, awsuahzia, in "Cin" i-cih nop pen "Chin" in malgawm leng dik zaw ding hi.


url: =TIMOR-LESTE | February 12 ~ MUC\nTIMOR-LESTE | February 12\nAdmin 7:31:00 PM Articles, MISSION NEWS\nTINA TUNGAH SITTELNA\nTina Alves, 39\nTina le a pasal tawh ta li nei-in Timor-Leste gamah teeng uh hi. Innkuan sung nuntak hamsa hi. Tina in accountant le receptionist ( sum nasep le zinmuak nasep sem hi) A pasa set vam tuamtuam bawl hi. Nuam takin nungta thei uh hi mah taleh a tate Adventist sangaha kah uh akipan innkuan zung nuntak hamsa hi. Timor- Leste gamah Adventist pawl sang opm lo hi. Tua hi-in sum tampi bei-in Indonesia gamah sangkahin om uh hi.\nA tate sangkahna sum tam beisa lua ahih manin sangmgam numei hong tunpih hi. Tina le zi in sum leiba tampi nei uh hi. Tina lungkham mahmah hi. Australia gam khua khatah strawberry huanah nasep siau hi. Pawlpi mite in a taneu kumkhat pha pan ahih manin tua bangin sumzongin nasema a pai ding awi lo uh hi. Tua hi mah taleh innkuan sung hamsatna hangin pai veve ding a khensat hi. Tua bangin nasemin leibate zong loh zo hi. Kha guk sung bang sumkholin Tasmania gamah hong pai hi.A nasepna-ah ni guk sung nasemin Sabbath ni tawlnga thei-in, Sabbath ni nasem lo-in a om hangin a nasepna pute in hehpih ahih manin sum pia veve hi.\nSabbath ni hong tun ciangin a innseppih nu in nasem kuanin Tina in ahihleh inn sungah omin thungetna nei hi. Tua bangin kha nih sung a inn sungah Sabbath ni ciangin thungetna nei-in om hi. Sabbath ni khat hong tun ciangin Seventh day Adventist Biakinn zong dingin hong vak khia hi. Amau omna khua gei-ah Launceston khua vatunga Timor-Leste tawh kibang lo-in naupangte in lampi-ah kuamah mi om lo hi. Bang thu piang hi ding hiam, ci-in lunghimawha a nasepna huanlam ciahkik hi. Nai nih sung bang lampai khit ciangin mi khat in huan hah amu hi.\nTina in zong tua mipa hopih a, “Mawtaw khawlna koi teng hiam? ci-in dong hi.Tua mipa in “nang koi pan hong pai na hiam? koi-ah pai ding na hiam? ci-in dong a, Tina in “ Kei pen Timor-Leste khua pan hong pai hing. SDA biakinn a zong hing, ci-in a dawngkik hi.\nTua mipa in “ka zi zong Adventist hi ven, ahi zongin kikhawm ngei kei, “ ci-in a dawngkik hi. Tua mipi in ahi zongin midang SDA thu-um mite thei ing, ci-in dawngkik hi. Tua mipa in SDA pawlpi mite innah a paipih hi. Tua Sabbath a kipan Tina in Adventist biakinnah kikhawm thei hi. Tina in biakinnah a kikhop ciangin pawlpi mite nuam mahmah uh hi. An nek ding pia-in puansilh akipan van le na tuamtuam na pia uh hi. Tua bangin Tina in van tampi tawh hong ciahkik amuh uh ciangin Lina lawmnu le a lawmdangte a heh uh suak hi. A naseppihte khat in Australia ah bang ngimna nei-in hong pai na hiam? ci-in dong hi.\n“Sum zong dingin hong pai hing, ci-in Tina in dawngkik hi.\n“Bang hangin Saturday ni-in nasem lo na hiam; Saturday ni-in nasem lecin, a zahnih hong kipia ding hi, ci-in kigen a, a lawmte khat in Amah bel Saturday ni nuamsa mahmah hi, ci-in genbeh hi. Tina in “thuman lopi in mawhsakna thuak ing. Ni guk sung nasemin Pasian adingin ni khat nasem lo-in ka om hi. Sum a zahnih ka ngah loh hangin Pasian in a kitangsapna khempeuh hong sik hi, ci-in Tina in dawngkik hi.\nNasem dangte in Saturday ni-in Tina in zong nasemleh ut uh hi. Tina in nasep nei a pu tawh kiho-in, nasep a lutcil dingin ni guk sung nasemin Saturday ni nasem lo ding cih a kithukimna thu a pulaakkik hi. SDAte in Saturday ni-in nasem lo uh hi, ci-in a pulaak hi. A pu un Australia gam ah gam mite in suakta takin amau ut nini-un biakpiakna nei thei hi, ci-in pulaak hi. Tina in a pu tungah “Saturday ni-in nasem kei ning, ci-in ama khensatna a pulaak hi. Timor-Leste ah nong phawkkik zongin phamawh lo hi, ci-in Tina in dawngkik hi.\nTua bangteng tawh Tina in Sabbath ni-in nasem lo-in om hi. Tawl khat khit ciangin nasemte 2, 3 in ka upna thu hong thei nuam uh hi. Sabbath ni kikhopna-ah amaute in hong zui thei zel uh hi. Kha 6 khit cinagin Tina in khensatna man nei hiam cih ngaihsutna khat hong nei hi. A nasepna pan a ngah sumte in a tate sangsap ding bek sik zo hi. Ahi zongi Timor Leste ah ciahkik ding hi leh sum khol thei zaw dingin ngaihsun hi.\nAustralia gam panin a paikhiatma Sabbath nunung penin pawlpi mite in letsong lai-ip khat pia uh hi; Tina zong nuam mahmahin biakinn sungah hongkhia ngam lo-in dailenbuk pai-in tua munah lai-ip hong khia hi. Lai-ip sungah sum kikoih mu-in Saturday ni-in nasem a kuankhiat loh hangin a pawlpi mite in sum tampi pia uh hi. Nuamlua kisa-in khitui luangsa-in thungen hi. “ Topa aw, na tungah ka lungdam hi. A lamdang hih nong piak thupha hangin na min kong phat hi. Nasep lohpi-in tua zahzah sum ngah dingin kilamen ngei peuh lo ahih manin a lungdam mahmah hi.\nPasian in a lamdangtakin nasem ahihna thu a phawk semsem hi. Jesuh in mihing sep theih loh khempeuh Pasian in a sem thei hi, ci hi. Luke 18:27.\nTuma kum 6 hunlai-in Sabbath school13na sumpi in Tina teenna khua Timor Leste ah Pawlpi sanginn khat kilam hi.\nTu quarter Sabbath school 13na sumpi in Timor Leste gammah kipuak ding a, pawl sanginn lam nadingin kizek ding hi.


url: =Minam picing i suahna dingin ~ Hau Za Cin :: ZOMI DAILY\nposted on 28 December 2015 at 10:25 am Lomkholna: Article, Hauzacin\nMinam picing i suahna dingin minam picing lungsim i neih kul hi. Mihing tulza tampi tawh a kibanga i ngaihsut theih kisam hi. A kibang cih ciang ngeina, kampau, biakna cihte kibang khin ding cihna hipah samlo in; sisan khat pua, sul khat kual, tuun sung khat piang hi hang i kicih theih kul ka cihnopna hi. Innkuan khat leh nih, khua khat leh nih leh beh leh phung sung ciangciang khawng bek huap ngaihsutna i neihte i paihmanga, i beisak kul hi.\nA hun leh a mun zui a ngaihsutna picing i neih theih zong picing gamtatzia hi a, tua bang gamtat kilawm a kisam minam i hita hi. I minam milip hong kibehlap in, i nekzonna, i zinsuk zintohna hong kidanga, i biakna zuih ut, i mimal lunglut hong kidangin, i politics muhdan zong hong kibang nawnlo a, i duh i deih hong kibang khin thei nawnlo in, innkuan khat zong i lunglut leh i hoihsak hong kidangta hi. Tua manin ‘picing lungsim’ i puak theih ding hong kisam pha diak hi.\nThuakzawhna (tolerance), ahih kei leh theihsiamna (understanding), ahih kei leh midang ngaihsutzia theihsiampihna cihte minam picing te neih sitset khantohna nuntakzia ahi hi.\nTua bang a nei theilo minam pen a picing nailo, a niam mahmah, a khangto nailo leh a mitkeuh nailo minam ahi hi. Ei cih sangin Kei cih thupisak zawkna, ngaihsun khawmni cih sangin Kei ngaihsutna cih nopna, semkhawm ni cih sangin ka gen teng sem un cih lungsim te nam niam leh khangto nailote neih leh gamtatzia ahi hi. Democracy hilo Autocracy zang guapguap lai cihna hi.\nMinam picing lungsim i cih ciangin bang hi mawk ding hiam? Haksatna, lungdamna, gelkholhna i cihte a picing, a hoih a zangsiamte. Na khat peuhpeuh ahihna bang lian in a mu theite cihna hi. Ahihna bang lian in mu thei cih ciangin a hoih leh ahoih in mu ding, a siat leh a sia in mu ding cihna hi. A hoih hi napi a hoihlo a mu hilo in; a hoihlo zong a hoih a mu hilo in. Liangko kikim ding deih, To leh Sal om ding deihlo cihna hi. Tua bang ahih kei leh To sem leng nuam dinga, sal suak leng nuamlo ding hi.\nMi picing i cihte in naupang lungsim paaita hi. Naupang ngaihsutna ah ama pa pen a hatpen hi tawntunga, picing ngaihsutna ah a pa pen a hatpen hi tuanlo hi. A sia apha khensiam in a hoih zui in, a sia puah a, a kilawm in gamta hi. Naupang in a sia a pha khentheilo in a kem ding kisam a, a pattah ding mi kisam hi.\nPicing in biakna pawlpi khat ah ngaihsutna tuamtuam om hi cih thei a, tua ngaihsutna tuamtuam te pomsiam hi. Thu kikup ciang ama ngaihsutzia tawh a kibanglo om ding cih tel a, ama ngaihsutna sangin a hoihzaw a ngaihsun om dinga, ama ngaihsutna ciang a ngaihsun banlo zong om ding cih muthei hi. Ngaihsutna hoih pen zong zahtak in, a niam pen zong zahtakbawl siam hi.\nZomi zong minam picing i suahna dingin minam sungah ngaihsutna a tuamtuam om ding cih i theihsa ahih manin tuate i pomsiam ding, thupi i sak om dinga, thupi i sak kholloh pawl zong om ding hi. Biakna zuihzia ah zong ngaihsutna hong kibang khinlo thei ahih manin a tuam deuh, a veikeh deuh i sak cih bang om tek ding hi. A tam man in maan khin lo thei a, a tawm manin khial khinlo thei hi.\nTua bangte mimal suahtakna hi ciin i pomsiam ciang Zomi sung nuam ding hi. Politics ah zong tuamah bangin pawlkhat in Zomi Party thupi sim dinga, pawlkhat in party dang thupi sim kha ding hi, ahi zongin i bulpi Zomi ihihna kikhel tuanlo a, deih leh zuihnop kibanglo hilel hi. Crusade leh Cialpi a thupi sim mahmah sia pawlkhat om dinga, Lai Siangtho sangkah leh Pasian thu sinna a thupi sim pawl om ding hi. Kha Siangtho deihna bangin pai ding cih a thupisak pawl om dinga, Kha Thu limlim a zadah hilo napi a thupi simlo zong om veve ding hi. Tua te khempeuh biakna hi a, kitheihsiamsak ding picing gamtat ahi hi.\nKhantohna leitung ah a hoihzaw, a siamzaw, a pilvai zaw cih bang om tawntung a, kisin den ding, kisin tohtoh ding a thupi mahmah ahi hi. Tua bang kisinna ding in kisin dinga kisam i sakte a pulak thei, a pholak thei, a lakkhia thei mi kisam hi. A hoihna bekbek a genthei mi kisam a, a hoihlohna bekbek a gen thei mi zong kisam veve hi. Vallua ta ei, ciin a khaamna (break) tuan thei ding zong kisam kik zel hi.\nA tawmlua lah hoihlo, a vallua lah hoihlo, a hoihbek in a zeek thei ding moderator zong kisam hi. Moderator sem dingin kum upa cih manin ngaihsutna upa khin tuanlo thei a, kum naupang cih manin ngaihsutna naupang cih zong hikhin tuanlo hi. Minam hi in, mimal hi in, pawlpi hi in, kipawlna hi in, innkuan khuasung, vengsung hi ta leh “hici zaw deuh leh” cih a genkhia ngam, a pulak ngam a om kei leh tua society pen khangto lo dinga, kiam lam manawh kha ding hi.\nA hoih zaw ding akipulak naak leh “himah ei” ciin a saangsiam paha, a kisin pah, a hanciam pahte khangto a; “kei nong tua cih se” ci a kikhasia sak ahih leh a khangto lo ding ahi hi. Minam picing suahna dingin i khialhna i hoihlohna hong kipulak leh i saan siam ding, ka kipuah kul hiveh e, i cih theih ding a kisam ahi hi.\nIndia gam ah Lusei te a khan mahmah na khat uh pen amau ahoihzaw ding thu khat thei le uh numei pasal cilo in kihilh pah ziahziah uh, kigenpah, maitang ah zong kipattah pah uh hi. Khatveivei zakdah huai phial hi. Ahi zongin “an open rebuke is better than secret love” cih pen mucian lua uh ahih manin hizah in khantohpih uh hizen hi. Zomi te pen kihilh ngamlo, kihilh leng zong — nang hilh ding ciangciang hisam keng e — kici pian thong in, kihehnuam phial thei hi.\nEnglish, Briton te ka cihna, bang kekkek, ka tuahkhak khat lawmpa pen ka kimuh masak uh pan ka kimuhkik uh ciang, “hih teng na kisin in” ci hileh kilawm tak in, a kilawm ding a cih teng hong gen giapgiap mawk hi. I ngaih khikhe hang nopmawh kisa veve hi. Ahi zongin hong itna, hong deihsakna pen kimangngilh thei lo hi.\nMinam picing i suahna dingin, i minam kalsuan zia ah, i minam ngaihsut zia ah, i minam gamtatzia ah a hoihlo i sakte pulak in, kibawlphat sawm in; a kizui nailo, i theih nailohte kisin in hong hilh hong tai a om leh zong saangsiam, pomsiam in, kipuah leng i kilaamtoto ding hi. Lai Siangtho sungah Paunak laigelhpa in, “tate picing ding na deih leh ciangduai tawh sat ding phamawh sa kei in” ci hi. Minam zong ciangduai tawh sat a kul hun om ding hi. A picing nuam, a picing nailo pen in hong at hi ing ei. Hau Za Cin, Phuitong Liim\nPrevious: Migina khat suahnading akisam thuthum ~ Dr. Do Suan Mung\nNext: Biography of Rev. Khup Za Go\nVondeih Kep Ding – 39 (Pau Khan Kap)


url: =Huihpi Sungah Vantungmite - Zomi Adventist Innkuan\nNitaak khat, New Caledonia khuapi lian ahi, Noumea khua nawl lam a om, a inn vuah, hong ciahtoh kawm in mualdung mualvaai ah, awng iin, a kuutgawpna aw’ azi Annie in za hi. A mihingpa ngawi ta ahihna thei pahlian hi.\nKhuaphia vanging tawh guah tam mahmah hi. Khuahun genkhol theite’ genkholhna ah, Cyclone Erika kici, huihpi in New Caledonia gam nuaigawp ding ahihmanin tua nitaak in kuamah innpua ah pai lo-in innsungah om khinkhian ding ahi, ci uh hi.\nMigilo, zukham khat tawh innsung ah thang-awk banga om ding Annie ut lo hi. Tua ahihmanin kum thum a pha, a tanu Morgane leh kha giat a phapan a tapa Leonce Junior te phaam phei in mawtaw sungah denna phei-a, nawhsa takin hawl vingveng hi.\nA mawtaw datsi a bei mateng Annie in hawl suak hi. Singkung gei khat ah lungmuan om tum mel lo in hong khawl hi. Ahizongin huihpi guahpi nuai-ah tua mun pen muanhuai pen dingin a lamen hi. Huih khauhpi te in a mawtaw hong muutpaai dekdek a, a sungah khua nak dam mahmah hi. Puanlum ding bangmah a kigin kholh loh lam Annie in phawk vat hi.\nTunglam en kawm gega sa-in, launa tawh a liing hi.\nVantungah a tultul-a sim vantungmite kileh suk kileh to in, a manlah mahmah uh a mu hi. Pasian’ Tokhom ka mu kha hiam, ci-in lametna tawh a ngawng hong dokto geekgaak hi. Tua khit ciangin vantung kikhaak kik in, vantung panin kahlei khat hong kidawh suk a, a mawtaw gei uh hong baansuk hi. Khauhual pi tawh kibawl kahlei tawh kibang hi.\nTua kahlei zui in vantungmi thum hong kumsuk hi. Annie’ muh ngei ataang kici khempeuh sangin a taangzaw uh hi. A maitang uh taang lua ahih manin hoihtakin mucian theilo hi. Amaute saang mahmah in, khaa nei uh a, khuavaak mahmah tawh kituam uh cih ciang bek mu thei hi. A mawtaw mai-ah vantungmi khat va dingg a, a lian mahmah ama’ khaate zal deedaa-in, mawtaw nunglam dong baan phei hi. A dang nihte pen mawtaw’ vei le tak ah dingg uh a, a maute in zong a khaa uh tawh a tuam uh hi.\nThakhat thu-in Annie’ launateng hong beivat ziau in, lungmuanna hong nei hi. A mitte hong gik iin, a ihmut hong suak aa, nuam takin hong ihmu thei ta hi.\nTu-in kumsawm val gualgual a phata a tate un zongh, tua bangh zan lamdang sungah akihelkha ahihlam uh umh zolo phial uh hi. Tuni tuhun in zongh tua bang dan tawh akibangh thute tuak kha, theikha nuam uh hi. Tua bang om kik thei mah ahihlam Annie in atate’ kiangah gen hi.\nA beisa kum thum lai-a, Sabbath 13na mission sumpite khenkhat tawh New Caledonia gam a, tuikulh khat ahi Mare` tungah a om, Naupang Sabbath School innkhaan ding nih lamna ah ki huh khin hi. Mi tampite in Pasian a muh theih nadingin Mission sumpi tawh nong huh ciat man un lungdam mahmah hi.\nPrev post History of Inspiration in the Adventist Church (1844-1915)\nNext post Hihte Lakpan Aneupen


url: =A NUNGTA MISI. Agelh ~ Dong Za Mung - Laibu Saal\nHome > Thuluui/Articles > A NUNGTA MISI. Agelh ~ Dong Za Mung\nA NUNGTA MISI. Agelh ~ Dong Za Mung\nA NUNGTA MISI.\nAgelh ~ Dong Za Mung\nMatthai 26: 13 Note kiangah a man tak-a kong genin-ah,\nKeima hangin a piang lungdamna thu a kigenna leitung khempeuhah\nhih numei kiphawkin a gamtatnate kigengen ding hi,’ a ci hi.\nLeitung mihingte a si dingin kipianga, a nungta dingin kisi hi. I sih khit ciangin Hell khuk sungah maw; Vantungah maw, koi penpen hiam khat ah I nungta ding uh hi. Khutdawh ngenpa zong si dinga, sumhau pa zong si ding hi. Leitung a luah ding mihing tate sungah khat beek omlo hi. Mihingte nuntakna pen tom mahmah a, ni lim tawh kibang, meilum kaai pak tawh kibang, paakpalh tawh kibang hi, ci-in gentehna tuamtuamin kigen hi. Ahi zongin tua bangin a tom mahmah mitphiat kal tawh a kibang mihingte i nuntak sungin a a kisutsut ding tangthu I gelh ding kisam hi. Leitungah ei mah bangin tomkal a khualzinna uh zo in a huu san’ tawpna uh a saan’ khit uh hangin tuni ciang dong mah a nungta mi pawlkhat om hi. Tua bang mihingte pen ‘A Nungta Misi’ ci in mi’n i pia hi. Tua bang mite tangthu pen kisutsut khin a, kisutsut in, kisutsut lai ding ahi hi.\nTua bang mite pen mi tuam dang deuh aituam pian ngiat, tum dang diak cihte hituan lo uh a, eite mah tawh kibang nuntak khuasakna a neite mah ahi hi. Ahi zongin amaute in:\n1. Hehpihna le lainatna lungtang tawh nungta in kalsuan uh hi.\nMother Teresa nuntakna en dih ni. Amah pen August 26, 1910 in Albania gam khua neu khat ah suak hi a, a neu akipanin Pasian zahtakin Pasian gam le lei ading a kipia nuam mah mah khat ahi hi. Roman Catholic biakna zui uh a, nungak siangtho(nun) a sem hi. 1929 kumin ama nasepna tawh kizui in India gam hong tung hi. Tua bangin India gamah nasem in tawlpi khat a omna panin mizawngte, neek ding neilote, phaak natna veite, mite in mihing dinmun ah zong a koihloh tualniam mite, natna satna tawh kidim mite, meigong tagehte a muh ciangin hehpihna le lainatna lungtang paai ahih manin ama nasepna tawpsan in tua bang mite huh dingin 1948 kumin Missionaries of Charity cih min tawh nasep hong kipan khia hi. Tua bang a nasepna hangin mite in NU ci-in minpha pia uh a, Indiate bangin NU ci ngiat mawk uh hi. Mother Teresa makaihna tawh mite tungah hehpihna le lainatna hanga nuntakna kipumpiakin nasepna in leitung mun tuamtuam zelin lawhcing mahmah hi.\nAmah ahih leh September 5, 1997 in a huu san’ tawpna saangin a tawntung mun ah tawlnga ta hi. Amah a sih zawh tu in kum tampi paita se mah leh tuni dongin a taangthu kigengen a, kigengen lai ding hi. Amah a sih khit zenzen hangin nungta lai hi. A nungta misi khat ahi hi.\n2. Angsung khuallo kipiakkhiatna tawh nungta in kalsuan uh hi.\nKawlgam ah Pasian thu kiptakin hong phutkhia Kawlgam Tapidawte PA ahi hi. August 9, 1788 in America gam Malden khua ah suak a, a neutung akipanin a pil mahmah khat ahi hi. A sangkah ciangin zong pil tungtuang in pahtawina tuamtuam zong a ngah khat ahi hi. 1807 kumin B.A zo a, Plymouth Indepent Academy cih private sang phuanin, “Elements of English Grammer,” le “The Young Lady’s Arithmetic,” cih laibu bu nih zong gelhkhia in a hawmkhia hi.\nAma angsung khualin om hithiat nuam hileh nuam takin a nu le pa, a zi le ta, a u le nau, a khua le tui, a pawlpi tawh a om thei khat ahi hi. Ahi zongin angsung khuallo kipiakkhiatna hangin a nungta Pasian a theilo Kawlgam ah gentheihna tampi thuakin hong pai a, Pasian khuavak hong taang sak hi. Ama hangin Kawlgam in a nungta Pasian kithei in tuciang dongin tua khuavak kizom pai suak hi.\nAmah ahih leh April 12, 1850 kumin a na a sepsak Pasian kiangah a tawlnga khinzo hi. Amah a om nawnloh hangin ama thu kigengen dinga, kisutsut ding hi. Kawlgam Tapidaw tangthu kisut simin kisut dinga, American Baptist Foreign Missionary tangthu a kigen simin kigengen ding hi. Kigengen khinzo a, kigengen in, kigengen lai ding hi. Asih hangin a nungta lai ahi hi.\n3. Mite ading luangkham a kipiakhia tawh nungta in kalsuan uh hi.\nGam makai tuamtuamte:\nLeitung gam tampite’n gamdang a thahatzawte ukna sung pan suahtakna a ngahna uh ahang a tamzaw in makai khat ii luangkhamna hang na hithei zaw hi. Kawlgam bang en pak leng Boyoke Aungsan in a luang hong piakkhiatna hangin Kawlgam in suahtakna a ngah ihi hi. Tua mah bangin gam tampite zong a makaite i pumpiakna hangin suahtakna ngah om hi. Gam mite adingin a luangkham in a kipiakkhiatna hangun a gamun suahtakna ngah a, tua suahtakna tangthu a kisut ciangin amaute tangthu kisutsut hi. Kawlgam suahtakna tangthu I sut ciangin Boyoke Aungsan tangthu kisutsut a, kisutsut in, kisutsut lai ding hi.\nA inn ah a zi le ta, a nu le pa, a lawm a gual tawh nuamtak om hithiat thei himah tase leh midangte ading deihsakna hangin luangkham lianga akipiakkhiatna in a nungta misi khat a suaksak hi.\nI thulu tawh kimemat in gelh ding, gen ding a nungta misi tampi tak a om hi. Tuate khempeuh i gelh khin pah zo kei ding hi. Ahi zongin i ki theihsaknop bulpi ahih leh mihingte tom kal nungta pakin i si a, pawlkhatte lei ah a kiphum ni mah in a tangthu maimang zia a, pawlkhatte ahihleh kum tul kum za a kivei zongin amau thu kigengen, kisutsut in mite lungsim, mite nuntak khuasakna ah nungta tawntung hi.\nI Topa Zeisu mahmah zong nuam taka a om theihna a PA inn nuam panin lei mimawhte hehpihna le lainatna a neihna, ama angsung khual loin mite ading hong kipiakkhiatna, ama luangkhamin hong tatkhiatna hangin eite in vangam nuam i luah theihna lampi hong suak hi. Amah a sih khit hangin a tangthu kisutsut a, kisutsut lai in, kisutsut lai ding a, a tawntungin kisutsut ding hi.\nTua ahih manin i sih khit hangin a nungta misi khat i suah theih nadingin i damlai i nuntakna a manpha penpen in zang ciat ni..\nTopa’n thupha hong pia ciat tahen!\nDong Za Mung (Mauvom)\nAgape Tongdam Febraury 2017, Volume 15\nDong Za Mung Pasian Thu Thuluui/Articles\nItem Reviewed: A NUNGTA MISI. Agelh ~ Dong Za Mung Description: Rating: 5 Reviewed By: Cinpu Zomi


url: =ZYA min tawh USA zinna vai :: ZOMI DAILY\nposted on 23 July 2015 at 6:56 am Lomkholna: News, Zomi, ZYA\nZomi ulenau nulepa te aw\nZIUSA vaihawm sak natawh ZYA min in UN ah khawmpi sim in ka paina uh ah nuamtak in nana zo thei hi ung. Tua ban ah ZIUSA pan phalna om mah bang in Rev Pau Khan Khai (ZYA International Consultant) hong gelsak na tawh USA gam sung State 20, Khua 26 ah ZYA nasep pulak na le mailam kalsuan zia ding genna nana nei kawikawi thei hi ung.\nHih khual zinna ah Zomi ki it, ki vei tek in tua mah tawh kizui in ZYA nasep nading ci in huh na zong hong kipia ciat hi. Sum tang ban ah ZYA nasep na ading akisam Oxygen, Tan 10 D pahtawina ading, Sisan hawmte pahtawina ading, Camera le ZOFA ading cih bang in zong huhna kingah toto lai hi. Sumtang ngah zah ahih leh ngah masak sak zui in inn lam a ZYA Sumkeem pipa Pa Vung Za Khup tung ah nana khak pahpah ung in khak sa pen Ks. 15133500/- hi.\nNgah lai ding kamciam hong kipia ahih leh $1630 hi. Topa geelna sa hong thukim pih aa ahih leh July 23 Ni in Tulsa pan Kawlgam lam nana zuan kik ding hi ung. USA om sung hong zin do kawikawi Zomipih akua mapeuh tung hi ta leh sumtang a hongpia khia te ban ah van tawh ma hong pang akua ma ciat tung lungdam mahmah na ZYA min tawh hong ko phapha hi ung. Ih Biak Pa Pasian in akam ciam om mah bang in azah 30-60-100 dong in hong dim kik ding hi.\nGamleminam ading note tawh nasem khawm den\nPrevious: Zomi leh Tangthu thak\nNext: Zomi Kipawlna tuamtuam te dinmun etpakna